text:
Kita mga sumusunod sa atong Manluluwas, si Jesukristo. Ang mao nga pagkakabig ug pagkamasaligon mao ang resulta sa makugihon ug tinuyoang paningkamot. Kini indibidwal. Kini ang proseso sa tibuok kinabuhi.
Ako nadasig sa mga ehemplo nga gipakita sa matarung nga mga miyembro sa Simbahan, lakip sa halangdong kabatan-onan. Maisugon kamong mohangad ngadto sa Manluluwas. Kamo matinud-anon, masulundon, ug putli. Ang mga panalangin nga inyong nadawat tungod sa inyong kaayo dili lamang makaapekto sa inyong kinabuhi apan sa akong kinabuhi usab ug sa kinabuhi sa uban sa lawom apan kasagaran sa mga paagi nga dili mailhan.
Pipila ka tuig na ang milabay, milinya ako aron mopalit diha sa lokal nga tindahan og grocery. Nag-una kanako ang nagbarug nga batan-ong babaye, mga 15 anyos. Makita nga siya masaligon ug malipayon. Namatikdan nako ang iyang T-shirt ug dili mapugngan nga makigsulti niya. Misugod ko, “Gikan ka sa laing estado, di ba?”
Nasurprisa siya sa akong pangutana ug mitubag, “Oo. Taga-Colorado ako. Giunsa nimo pagkahibalo?”
Mipasabut ako, “Tungod sa imong T-shirt.” Mihimo ako sa akong tukma nga tagna human mabasa ang mga pulong diha sa iyang T-shirt “Usa ako ka Mormon. Ikaw?”
Mipadayon ako, “Mosulti gyud ko nimo nga nakadayeg ko sa imong kamasaligon sa pagpalahi ug pagsul-ob sa walay kahadlok nga pamahayag. Nakakita ako og kalainan diha kanimo, ug ako nanghinaut sa tanang batan-ong babaye ug sa tanang miyembro sa Simbahan nga makabaton sa samang lig-on nga pagtuo ug kamasaligon.” Nahuman ang among pagpamalit, nanamilit kami sa usag usa ug nagbulag.
Bisan pa niana sa daghang mga adlaw ug mga semana human niining sulagmang higayon matag adlaw, seryoso akong naghunahuna niining panagkita. Nahibulong ako giunsa niining batan-ong babaye gikan sa Colorado sa pagbaton sa maong pagsalig sa iyang pagkatawo isip miyembro sa Ang Simbahan ni Jesukristo sa mga Santos sa Ulahing mga Adlaw. Dili nako kapugngan ang paghunahuna kon unsa nga makahuluganong pundok sa mga pulong nga akong pilion nga ipa-imprinta sa akong T-shirt nga nagpahayag sa akong gituohan ug pagpamatuod. Sa akong pangisip, naghunahuna ako og daghang posible nga mga panultihon. Sa kadugayan, nakahunahuna ako og nindot kaayo nga pamahayag nga mapagarbuhon akong mosul-ob: Usa ako ka Mormon. Nasayud ako niini. Nagpuyo ako niini. Nahigugma ako niini.”
Karon gusto nakong i-focus ang akong komentaryo kalabut niining walay kahadlok, malaumong pamahayag.
Ang unang bahin sa pamahayag maoy usa ka kaugalingong pagpasalig, walay pagpanagana nga deklarasyon: “Usa ako ka Mormon.” Sama sa batan-ong babaye nga akong nahimamat sa grocery nga wala mahadlok nga mahibaloan sa kalibutan nga siya miyembro sa Ang Simbahan ni Jesukristo sa mga Santos sa Ulahing mga Adlaw, ako manghinaut nga kita dili gayud mahadlok o magdumili sa pagpaila, nga “Usa ako ka Mormon.” Kinahanglan kita nga magmasaligon, sama ni Apostol Pablo sa dihang siya mipahayag, “Kay wala ko igakaulaw ang maayong balita ni Kristo: kay kini mao ang gahum sa Dios alang sa kaluwasan sa matag usa nga nagatuo.”1 Isip mga miyembro, kita mga sumusunod sa atong Manluluwas, si Jesukristo. Ang mao nga pagkakabig ug pagkamasaligon mao ang resulta sa makugihon ug tinuyoang paningkamot. Kini indibidwal. Kini ang proseso sa tibuok kinabuhi.
Ang sunod nga bahin sa pahayag nagmatuod, “Ako nasayud niini.” Sa kalibutan karon, adunay daghan kaayong mga kalihokan, mga hilisgutan, ug mga interes nga nakig-indig matag minuto alang sa atong pagtagad. Sa kadaghang mga palinga, kita aduna bay kalig-on, disiplina, ug pasalig nga magpabiling naka-focus sa unsay labing importante? Kita ba batid sa mga kamatuoran sa ebanghelyo sama sa atong mga pagtuon, panginabuhi, lingaw-lingaw, o sa atong mga text ug tweet? Aktibo ba kitang naningkamot sa pagpangita og mga tubag sa atong mga pangutana pinaagi sa pagbusog diha sa mga kasulatan ug sa mga pagtulun-an sa mga propeta? Nagtinguha ba kita sa panghimatuod sa Espiritu?
Ang importansya sa pag-angkon og kahibalo usa ka mahangturong baruganan. Si Propeta Joseph Smith “nahigugma sa kahibalo aron makaangkon og gahum pinaagi sa matarung nga paggamit niini.”2 Siya miingon: “Ang kahibalo gikinahanglan niini nga kinabuhi ug sa pagkadiosnon. … Paminaw, kamong tanan nga kaigsoonan, niining talagsaong yawe: ang kahibalo mao ang gahum sa Dios ngadto sa kaluwasan.”3
Ang tanang kamatuoran ug kahibalo importante, apan taliwala sa kanunay nga mga kalinga sa atong matag adlaw nga kinabuhi, kinahanglan gayud nga kita mohatag og linain nga pagtagad ngadto sa pagdugang sa atong kahibalo sa ebanghelyo aron kita makasabut kon unsaon sa paggamit sa mga baruganan sa ebanghelyo diha sa atong mga kinabuhi.4 Samtang nagtubo ang atong kahibalo sa ebanghelyo, magsugod kita sa pagbati og kamasaligon sa atong mga pagpamatuod ug makasulti, “Ako nasayud niini.”
Sunod ang pamahayag nga “Nagpuyo ako niini.” Ang mga kasulatan nagtudlo nga kinahanglan gayud atong “tumanon ang mga pulong, ug dili lang magpaminaw.”5 Nagsunod kita sa ebanghelyo ug nahimo nga mga “tigtuman sa pulong” pinaagi sa paggamit sa atong pagtuo, pagkamasulundon, mahigugmaong pag-alagad sa uban, ug pagsunod sa ehemplo sa Manluluwas. Naglihok kita sa kaligdong ug nagbuhat sa unsay atong nahibaloan nga matarung “sa tanan nga mga panahon ug diha sa tanan nga mga butang, ug diha sa tanan nga mga dapit,”6 sa walay pagsapayan kinsay nagtan-aw o wala magtan-aw.
Sa atong mortal nga kahimtang, walay usa nga hingpit. Bisan diha sa atong labing makugihon nga mga paningkamot sa pagsunod sa ebanghelyo, kitang tanan masayop, ug kitang tanan makasala. Makahupay kaayo nga kasigurohan ang pagkasayud nga pinaagi sa matubsanong sakripisyo sa atong Manluluwas, mapasaylo kita ug malimpyo pag-usab. Kini nga proseso sa tinuod nga paghinulsol ug pagpasaylo naglig-on sa atong pagpamatuod ug sa atong desisyon sa pagsunod sa mga sugo sa Ginoo ug sa pagpakabuhi sumala sa mga sumbanan sa ebanghelyo.
Kon hunahunaon nako ang pundok sa mga pulong, “Nagsunod ako niini,” mahinumduman nako ang usa ka batan-ong babaye nga akong nahimamat nga ginganlan og Karigan. Misulat siya: “Namiyembro ako sa Simbahan sulod sa sobra og gamay sa usa ka tuig. … Alang nako, sa dihang nagsusi, usa ka timailhan miabut nga kini mao ang tinuod nga Simbahan tungod kay gibati nako nga sa katapusan nakakaplag ako og simbahan nga mitudlo og kaligdong ug mga sumbanan. Nakita nako sa akong kaugalingong mga mata unsa ang nahitabo sa mga tawo kon ilang ibaliwala ang mga sugo ug mopili sa sayop nga dalan. Nakahukom ako, dugay na, sa pagsunod og taas nga moral nga mga sumbanan. … Gibati nako nga napanalanginan og maayo nga nakaplagan ang kamatuoran ug nabunyagan. Malipayon kaayo ko.”7
Ang katapusang pundok sa mga pulong sa akong pamahayag mao “Nahigugma ako niini.” Ang pagbaton og kahibalo sa ebanghelyo ni Jesukristo ug makugihong pagsunod sa mga baruganan sa ebanghelyo diha sa atong matag adlaw nga kinabuhi naggiya sa daghang mga miyembro sa Simbahan sa pagsinggit sa dakong kadasig, “Gimahal nako ang ebanghelyo!”
Kini nga pagbati moabut samtang atong mabati ang Espiritu Santo nga nagsaksi ngari kanato nga kita mga anak sa atong Langitnong Amahan, Siya mahunahunaon kanato, ug kita anaa sa matarung nga dalan. Ang atong gugma sa ebanghelyo nagtubo samtang kita nakasinati og gugma sa atong Amahan sa Langit ug sa kalinaw nga gisaad sa Manluluwas samtang kita nagpakita Kaniya nga kita andam sa pagsunod Kaniya.
Sa lain-laing panahon sa atong kinabuhi, bag-o man kita nga mga kinabig sa Simbahan o tibuok kinabuhi nga mga miyembro, mahimong makita nato kining buhi nga kadasig nga nagkawala. Usahay kini mahitabo kon ang mga panahon mahagiton ug kinahanglan gayud nga magpakita kita og pailub. Usahay kini mahitabo sa kinatumyan sa atong pag-uswag ug pagkabuhong. Kon ako aduna niini nga pagbati, ako nasayud nga kinahanglan nakong usbon ang pag-focus sa akong mga paningkamot diha sa pagdugang sa akong kahibalo sa ebanghelyo ug sa pagsunod sa mga baruganan sa ebanghelyo sa mas hingpit nga paagi diha sa akong kinabuhi.
Ang usa sa labing epektibo apan usahay lisud gamiton nga mga baruganan sa ebanghelyo mao ang pagpaubos ug pagsunod sa kabubut-on sa Dios. Sa pag-ampo ni Kristo diha sa Tanaman sa Getsemani, Siya mipahayag ngadto sa Amahan, “Dili ang akong pagbuot maoy matuman, kondili ang imo.”8 Kinahanglan ingon usab niini ang atong pag-ampo. Kasagaran, dinhi niining hilum, mainampoong mga higayon nga kita mobati nga giliyokan sa gugma sa Langitnong Amahan, ug kadtong malipayon, mahigugmaong mga pagbati gipahiuli.
Sa usa ka miting sa pagpangulo sa Young Women didto sa Eugene, Oregon, may pribilehiyo akong makigkita ug makigsulti ni Sister Cammy Wilberger. Ang istorya nga gipakigbahin ni Sister Wilberger kanako maoy usa ka saksi sa gahum ug panalangin sa usa ka batan-ong babaye nga nasayud, nagsunod ug nahigugma sa ebanghelyo.
Ang anak nga babaye ni Sister Wilberger, si Brooke, makalolooy nga namatay daghang tuig na ang milabay samtang nagbakasyon sa ting-init human sa iyang unang tuig sa unibersidad. Gihinumduman ni Sister Wilberger, “Kadto usa ka lisud ug magul-anong panahon sa among pamilya. Bisan pa niana, si Brooke nakahatag kanamo og dako kaayong gasa. Wala namo kini makita samtang siya nagtubo, apan sa matag tuig ug higayon sa iyang mubo nga kinabuhi, si Brooke nakahatag kanamo sa labing dako nga gasa nga mahatag sa usa ka anak nga babaye sa iyang mga ginikanan. Si Brooke usa ka matarung nga anak nga babaye sa Dios. … Tungod niini nga gasa ug sa gahum sa Pag-ula, diha akoy kalig-on, kahupay, ug kalinaw nga gisaad sa Manluluwas. Wala akoy pagduda kon hain si Brooke karon ug naglantaw ngadto sa among mahigugmaong panag-uban.”9
Ako adunay pagpamatuod sa mahinungdanong plano sa atong Langitnong Amahan sa mahangturong kalipay. Ako nasayud nga siya nakaila kanato ug nahigugma kanato. Ako nasayud nga Iyang giandam ang usa ka propeta, si Presidente Thomas S. Monson, sa pag-awhag kanato ug sa pagtabang og giya kanato balik ngadto Kaniya. Nag-ampo ako nga matag usa kanato mopakita og paningkamot aron masaligong makapadayag, “Usa ako ka Mormon. Nasayud ako niini. Nagpuyo ako niini. Nahigugma ako niini.” Mapainubsanon nako kining gisulti sa pangalan ni Jesukristo, amen.
Pahibalo: Alang sa dugang pagtuon, girekomendar nako ang pagbasa sa Alma 32 ug sa pakigpulong Elder Dallin H. Oaks “The Challenge to Become” (Liahona, Ene. 2001, 40–43).
Show References
-
-
2. George Q. Cannon, sa Mga Pagtulun-an sa mga Presidente sa Simbahan: Joseph Smith (2007), 315.
-
3. Mga Pagtulun-an: Joseph Smith, 319; tan-awa usab sa Martha Jane Knowlton Coray, notebook, Church History Library, Salt Lake City.
-
4. Tan-awa sa mithiananong kasinatian sa kahibalo numero 1, Personal nga Kauswagan sa Young Women (booklet, 2009), 38.
-
5. Santiago 1:22.
-
6. Mosiah 18:9.
-
7. Personal nga pakigsinulatay.
-
8. Lucas 22:42.
-
9. Personal nga pakigsinulatay.


c: text/html

text:
Dugo
Ang dugo maoy usa ka klase sa bodily fluid (tisyu sa teknikal) nga gitibuok sa likido nga gitawag og plasma nga dugo ug mga selula nga dugo. Ang mga selula nga dugo sa dugo mao ang pulang selula nga dugo (red blood cells, o RBC o erythrocytes), puting selula nga dugo (white blood cells o WBC), apil ang leukocytes ug lymphocytes, ug ang platelets (usab thrombocytes).
Ang plasma nga dugo gitibuok sa tubig uban ang mga protina, asin ug uban pa; kini mikabat og mga 55% sa dugo by volume. Ang mga mamal dunay pulang dugo, tungod sa hemoglobin.

robotstxt: allowed

filter: keep


text:
Ilha sa matinuorong paagi ang inyong mga pangutana ug kabalaka, apan unaha sa paglig-on ug gamita sa hangtud ang inyong pagtuo, tungod kay ang tanang butang posible alang niadtong nagatuo.
Usa ka okasyon si Jesus miduol sa usa ka pundok nga mainitong nakiglalis sa Iyang mga disipulo. Dihang nangutana ang Manluluwas kon unsay hinungdan sa panaglalis, ang amahan sa nasakit nga bata miingon nga iyang giduol ang mga disipulo ni Jesus para panalanginan ang iyang anak, apan wala sila makahimo niini. Uban sa bata nga nagkagot ang ngipon, nagbuwa ang ba-ba, ug naghapak-hapak sa yuta diha sa ilang atubangan, ang amahan nangamuyo ni Jesus nga mibati nga kini ra maoy katapusang paagi uban sa kadesperado sa iyang tingog:
“Kon aduna may arang mo mahimo alang kanamo, kaloy-i intawon kami ug tabangi kami.
“Si Jesus miingon kaniya, Kon arang mahimo, ang tanang butang mahimo ngadto sa magatuo.
“Dihadiha ang amahan sa bata mituwaw nga nag-ingon, Nagatuo ako; tabangi ang pagtuo ko nga nakulangan.”1
Ang inisyal nga pagtuo niining tawhana, sa iyang pagdawat, limitado. Apan siya adunay dinalian, tinuod nga tinguha alang sa iyang bugtong anak. Giingnan kita nga kini maayo na kaayo alang sa sinugdanan. “Bisan kamo kutob ra sa pagtinguha sa pagtuo,” mipahayag si Alma, “tuguti nga kini nga tinguha nga molihok diha kaninyo, gani hangtud kamo motuo.”2 Wala nay laing paglaum, siya nangamuyo sa Manluluwas sa kalibutan, “Kon duna may arang mo nga mahimo alang kanamo, kaloy-i intawon kami, ug tabangi kami.”3 Dili ko makabasa niini nga mga pulong nga dili makahilak. Ang plural nga pronoun nga kami gituyo gyud sa paggamit. Kini nga tawo nag-ingon, “Ang among tibuok pamilya nangamuyo. Wala gayud mahunong ang among paningkamot. Luya na kami. Ang among anak nahulog sa tubig. Nahulog siya sa kalayo. Padayon siya nga namiligro, ug padayon kami nga nahadlok. Wala na kami masayud asa padulong. Makatabang ka ba kanamo? Magpasalamat kami sa bisan unsa—sa parsyal nga panalangin, bisag tipik lang sa paglaum, gamay nga pagkahupay sa kabug-at nga gipas-an sa inahan niining bataa kada adlaw sa iyang kinabuhi.”
“Kon aduna may arang mo nga mahimo,” nga gipamulong sa amahan, gisumbalik ra kaniya “Kon arang mahimo ang tanang butang mahimo ngadto sa magatuo,” gipamulong sa Agalon.4
“Dihadiha,” miingon ang kasulatan—dili hinay-hinay ni pagduha-duha ni mayubiton apan “dihadiha”—ang amahan matinuorong misulti sa amahanon niyang kasakit, “Nagatuo ako; tabangi ang pagtuo ko nga nakulangan.” Agig tubag sa bag-o ug parsyal gihapon nga pagtuo, si Jesus miayo sa bata, nga sama gayud nga gipabangon siya gikan sa patay sumala sa paghulagway ni Marcos sa insidente.5
Sa paghunahuna niining emosyonal nga istorya sa kasulatan, gusto kong mamulong direkta ngadto sa mga batan-on sa Simbahan—batan-on sa edad o batan-on pa sa simbahan o batan-on pa sa pagtuo. Sa bisan unsang paagi, naglakip kana kanatong tanan.
Ang unang obserbasyon kabahin niini nga asoy mao nga kon mag-atubang og hagit sa pagtuo, ang amahan mopahayag pag-una sa iyang kalig-on ug dayon moila sa iyang limitasyon. Ang iyang inisyal nga deklarasyon positibo ug walay pagduha-duha: “Nagatuo ako.” Moingon ko sa tanan nga nangandoy og mas lig-on nga pagtuo, hinumdumi kining tawhana! Sa mga higayon sa kahadlok o pagduha-duha o sa malisud nga mga panahon, gamita ang hugot nga pagtuo nga napalambo na ninyo, bisan og limitado kini. Sa paglambo nga atong masinati sa pagka-mortal, ang susama nga espirituhanong kasakit sa bata o kadesperado sa amahan mahitabo usab kanatong tanan. Kon kini nga mga higayon moabut ug mogawas ang mga problema, ang kasulbaran dili dayon moabut, panggunit og hugot sa unsay inyo nang nahibaloan ug barug nga malig-on hangtud moabut ang dugang nga kahibalo. Miingon si Jesus bahin gayud niini nga hitabo, niini nga milagro, “Kon may pagtuo kamo nga ingon og liso sa mustasa, makaingon kamo niining bukid, Bumalhin ka gikan dinhi ngadto didto, ug kini mobalhin, ug walay magamakuli alang kaninyo.”6 Ang gidak-on sa inyong pagtuo o sa inyong kahibalo dili mao ang importante—kondili ang kaligdong nga inyong gipakita ngadto sa inyong pagtuo ug sa kamatuoran nga inyo nang nahibaloan.
Ang ikaduha nga obserbasyon usa ka kalahian sa nahauna. Kon moabut ang problema ug mga pangutana, ayaw sugdi ang inyong pagpangita sa pagtuo pinaagi sa pagsulti kon unsay wala ninyo, mosangpot lang kini sa inyong “pagkawalay pagtuo.” Lisud kaayo kana nga buhaton! Klarohon nako kini nga punto: Wala ko magsulti ninyo nga magpakaaron-ingnon nga dunay pagtuo nga wala kaninyo. Naghangyo ko ninyo nga magmatinud-anon sa pagtuo nga anaa na kaninyo. Usahay kita molihok sama nga ang tinuod nga deklarasyon sa pagduha-duha mao ang taas nga pagpakita sa moral nga kaisug kay sa matinuoron nga deklarasyon sa pagtuo. Dili kini mao! Busa hinumduman natong tanan ang klaro nga mensahe niini nga kasulatan: Kinahanglan mas prangka kamo sa inyong mga pangutana sigon sa gikinahanglan ninyo; ang kinabuhi adunay daghan niini sa usa ka butang o sa lain. Apan kon kamo ug ang inyong pamilya gusto nga maayo, ayaw itugot nga kini nga mga problema mobabag sa pagtuo nga mohimo og milagro.
Dugang pa, kamo adunay mas dakong pagtuo kay sa inyong gihunahuna tungod sa gitawag sa Basahon ni Mormon nga “dako nga kamatuoran.”7 “Maila ninyo sila pinaagi sa ilang mga bunga,” miingon si Jesus,8 ug ang mga bunga sa pagsunod sa mga baruganan sa ebanghelyo makita diha sa kinabuhi sa mga Santos sa Ulahing mga Adlaw bisan asa. Sama sa gisulti ni Pedro ug Juan ngadto sa karaang mga tigpaminaw, ako moingon karon, “Kay alang kanamo dili kami makapugong sa pagsulti mahitungod sa among nakita ug nadungog,” ug unsay among nakita ug nadungog mao nga “usa ka dili malalis nga milagro” diha sa kinabuhi sa minilyon ka mga miyembro niini nga Simbahan. Kana dili ikalimod.9
Mga kaigsoonan, balaan kini nga buhat nga nagpadayon, uban sa mga mga panalangin nga makita bisan asa, palihug ayaw kaayo kabalaka kon sa matag karon ug unya dunay problema nga kinahanglang sutaon, sabton ug sulbaron. Mahitabo gayud kana. Niini nga Simbahan, ang atong nahibaloan mas molabaw kanunay sa wala nato mahibaloi. Ug hinumdumi, niini nga kalibutan, ang tanan kinahanglang magalakaw pinaagi sa pagtuo.
Mao nga pagmapailubon kabahin sa tawhanon nga kahuyang—ang inyong kaugalingon ingon man usab niadtong nagserbisyo uban ninyo niini nga Simbahan gipangulohan sa mga boluntaryo, mortal nga mga lalaki ug babaye. Gawas lang sa Iyang bugtong hingpit nga Anak, ang dili hingpit nga mga tawo mao ang gikatambayayong sa Dios. Tingali makasagmuyo kaayo kini Kaniya, apan Iya kining gisagubang. Mao usab kita. Ug kon inyong makita ang pagkadili hingpit, hinumdumi nga ang limitasyon dili diha sa kabalaan niini nga buhat. Sigon sa gisugyot sa usa ka talentadong magsusulat, kon ang walay katapusan nga pagkapuno ibu-bu, dili sayop sa lana kon dunay mausik tungod kay ang sudlanan nga may kinutuban dili makaigo niini.10 Kadtong sudlanan nga may kinutuban naglakip kaninyo ug kanako, mao nga pagmapailubon ug pagmabination ug pagmapasayloon.
Katapusang obserbasyon: kon ang pagduha-duha o kalisud moabut, ayaw kahadlok sa pagpangayo og tabang. Kon gusto kita sa mapainubsanon ug matinuoron nga paagi sama niini nga amahan, matabangan kita. Ang kasulatan mipasabut sa ingon niana nga tinguha isip “tinuod nga katuyoan,” gisundan sa “uban sa hingpit nga katuyoan sa kasingkasing, sa walay pagpakaaron-ingnon ug walay pagpanglimbong sa atubangan sa Dios.”11 Akong ipamatuod nga agig tubag niana nga balik-balik nga matang sa pagpangamuyo adunay tabang gikan sa pikas bahin sa tabil sa paglig-on sa atong pagtuo.
Miingon ko nga ako mamulong ngadto sa mga batan-on. Mao gihapon. Usa ka 14 anyos nga batan-on miingon nako nga medyo nagduha-duha, “Brother Holland, dili pa ko makasulti nga ako nasayud nga ang Simbahan tinuod, apan mituo ko nga kini tinuod.” Gigakos nako og hugot kaayo ang maong batan-on. Giingnan nako siya uban sa tanang kainit sa akong kalag nga ang pagtuo usa ka bililhon nga pulong, gani mas bililhon nga buhat, ug dili kinahanglan nga siya mangayog pasaylo tungod kay “mituo lamang.” Siya akong giingnan nga si Kristo Mismo miingon, “Ayaw kahadlok, sumalig ka lamang,”12 usa ka pulong nga, nakapamisyon sa batan-ong Gordon B. Hinckley.13 Giingnan nako kining batan-on nga ang pagsalig mao ang unang lakang ngadto sa pagtuo ug nga ang mga artikulo sa hugot nga pagtuo sa atong tinuohan mihatag og gibug-aton sa pulong nga, “Kami nagtuo.”14 Giingnan nako siya nga mapasigarbuhon kaayo ko niya sa katinuod sa iyang paningkamot.
Karon, uban sa bintaha nga dul-an na sa 60 ka tuig nga nahatag kanako sukad sa akong pagkabag-o nga tumutuo sa pagka 14 anyos nga batan-on, ako karon mopahayag sa mga butang nga akong nasayran. Nasayud ko nga ang Dios sa tanang higayon ug sa tanang pamaagi ug sa tanang kahimtang mao ang atong mahigugmaong Amahan sa Langit. Nasayud ko nga si Jesus mao ang Iyang bugtong hingpit nga anak, kansang kinabuhi mahigugmaong gihatag tungod sa kabubut-on sa Amahan ug sa Anak alang sa katubsanan natong tanan kinsa dili hingpit. Nasayud ko nga mibangon Siya gikan sa kamatayon aron mabuhi pag-usab, ug kay Iya kining nahimo, mao usab kaninyo ug kanako. Nasayud ko nga si Joseph Smith, kinsa miila nga siya dili hingpit,15 bisan pa gipili siya nga instrumento sa Dios aron mapahiuli ang walay katapusang ebanghelyo dinhi sa yuta. Nasayud ko nga sa pagbuhat sa ingon—ilabi na sa paghubad sa Basahon ni Mormon—mitudlo siya kanako sa gugma sa Dios, sa kabalaan ni Kristo, ug sa gahum sa priesthood kay ni bisan kinsang propeta nga akong nabasahan, nadunggan, o nailhan sa tibuok kinabuhi nga pagpangita. Nasayud ko nga si Presidente Thomas S. Monson, kinsa mahalaron ug malipayon sa iyang ika-50 nga anibersaryo sa iyang pagka-orden isip usa ka Apostol sa Ginoo, mao ang tinuod nga manununod nianang propetikanhong awtoridad karon. Nakita na usab nato kana nga awtoridad diha kaniya niini nga komperensya. Nasayud ko nga ang 14 ka laing mga tawo nga inyong gipaluyohan isip mga propeta, mga manalagna, ug mga tigpadayag mipaluyo kaniya pinaagi sa ilang mga kamot, sa ilang mga kasingkasing, ug sa ilang kaugalingong apostolikanhong mga yawe.
Kining mga butanga akong ipahayag kaninyo uban sa kombiksyon nga gitawag ni Pedro nga “mahimatud-an ang pulong sa panagna.”16 Ang kaniadto gamay nga liso sa pagtuo alang nako mitubo ngadto sa pagkakahoy sa kinabuhi, mao nga kon ang inyong hugot nga pagtuo gisulayan og gamay niini o sa bisan unsa nga panahon, gidapit ko kamo sa pagpaduol ngari kanako. Nasayud ko nga kini ang pinakatinuod nga buhat sa Dios, ug nasayud ko nga kita ang mamiligro kon atong tugutan ang pagduha-duha o ang dautan nga mobabag kanato sa dalan. Pagmalaumon. Padayon lang. Ilha sa matinuorong paagi ang inyong mga pangutana ug kabalaka, apan unaha sa paglig-on ug gamita sa hangtud ang inyong pagtuo, tungod kay ang tanang butang posible alang niadtong nagatuo. Sa pangalan ni Jesukristo, amen.
Mostrar las referencias
-
1. Marcos 9:22–24; tan-awa usab sa mga bersikulo 14–21.
-
2. Alma 32:27; empasis gidugang.
-
3. Marcos 9:22; empasis gidugang.
-
4. Marcos 9:22, 23; empasis gidugang.
-
5. Tan-awa sa Marcos 9:24–27.
-
6. Mateo 17:20.
-
7. Helaman 5:50.
-
8. Mateo 7:16.
-
9. Tan-awa sa Mga Buhat 4:16–20.
-
10. Gikuha gikan sa Alfred Edersheim, The Life and Times of Jesus the Messiah, 2 vols. (1883), 2:108.
-
11. 2 Nephi 31:13.
-
12. Marcos 5:36.
-
13. Tan-awa sa Gordon B. Hinckley, sa Conference Report, Okt. 1969, 114.
-
14. Tan-awa sa Mga Artikulo sa Hugot nga Pagtuo 1:1–13.
-
15. Tan-awa sa Mga Pagtulun-an sa mga Presidente sa Simbahan: Joseph Smith (2007), 632.
-
16. 2 Pedro 1:19.


text:
Posts by Macario D. Tiu
BISAG UNSA: Pislat
DAVAO CITY (MindaNews/05 December)–Naintriga gyod ko sa deskripsyon sa mga langyawng syentista kalabot sa mga Malayo, ang kinabag-ang rasa sa Pilipinas. Mao ni ang ilang paghulagway sa mga Malayo sama… »
BISAG UNSA: Sa Sinugdanan
DAKBAYAN SA DABAW (MindaNews/07 Nobyembre) — Matod pa sa karaang mga Pilipino, sa sinugdanan, ang kalibotan gitibuok lamang sa dagat ug langit. Sa tunga sa langit ug dagat naglupad-lupad ang… »
BISAG UNSA: Sabong
DAKBAYAN SA DABAW (MindaNews/12 Setyembre) — Karaang sugal na diay ning sabong sa Pilipinas. Niadto pang 1521, natala na ni Antonio Pigafetta, ang rekorder ni Magellan, nga tigsabong ang mga… »
BISAG UNSA: Kinsa ang Tamad: Pilipino o Katsila?
DAKBAYAN SA DABAW (MindaNews/21 Sept) — Makalipay basahon ang sinulat ni Padre Juan Jose Delgado, uska Katsilang paring Heswita nga dugayng nagmisyon diris Pilipinas sa mga tuig 1730. Iyang gidepensahan… »
BISAG UNSA: Ang Kahawod sa Mga Pilipino sa Tuig 1730
DAKBAYAN SA DABAW (MindaNews/Septiembre 16) — Ang Katsilang Heswita nga si Pedro Murillo y Velarde na-asayn dinhis Pilipinas sa mga tuig 1730. Otro sab ning nakamenos pag-ayo sa mga Pilipino… »
BISAG UNSA: Ang Babayeng Pilipina sa Tuig 1720
DAKBAYAN SA DABAW (MindaNews/02 September) — Ang Katsilang prayleng Agustinian nga si Gaspar de San Agustin adunay sulat niadtong 1720 nga nagdeskrayb sa mga Pilipino nianang mga panahona. Pagka negatibo… »
BISAG UNSA: Ang Pinoy sa Mata ni Prayle Gaspar San Agustin
DAKBAYAN SA DABAW (MindaNews / 27 Aug) – Nahimuot ko sa sulat sa Katsilang prayleng Agustinian nga si Gaspar San Agustin (O.S.A) nga nagdeskrayb sa kinaiya sa mga Pilipinong nabuhi… »
BISAG UNSA: Saging Tindok
DAKBAYAN SA DABAW (MindaNews/Hunyo 27) — Nasayod ba mo nga ang unang mga Katsila nga nasaag diris Pilipinas niadtong 1521 nakakaon og saging tindok? Kining mga Katsilaa sakop sa Ekspedisyong… »
BISAG UNSA: Durian
DAKBAYAN SA DABAW (MindaNews/Mayo 2) — Karong tuiga sa Abril lang gyod ko kakaon og bunga sa akong durian nga gitanom kapin napulo na ka tuig ang milabay sa atbang… »
BISAG UNSA: Hulaw/Climate Change
DAKBAYAN SA DABAW (MindaNews / Marso 17) – Karon pa ko kakita og mga prutas sa rambutan nga nangliki sa punoan mismo. Mao nay nahitabo sa mga rambutan sa akong… »
BISAG UNSA: Tabok sa Karsada
DAKBAYAN SA DABAW (MindaNews / 30 Enero) – Sa gamay pa ko, kapila mi magbalhin-balhin og puyo. Alang nako, ang labing memorable nga lugar nga among napuy-an mao ang Salmonan,… »
BISAG UNSA: Ang Balay ni Maria
(Maria Virginia Yap Morales. Balay Ukit. Tropical Architecture in Pre-WW11 Filipino Houses. Anvil Publishing Inc. Mandaluyong City. 2012. 232 pages.) DAKBAYAN SA DABAW (MindaNews/8 December)–Sa ulahing estoryahanay namo ni Maria,… »
BISAG UNSA: Si Magellan ug ang Unang mga Netibong Pilipino
DAKBAYAN SA DABAW (MindaNews / 24 Nobyembre) – Sumala sa taho ni Pigafetta, ang tagsulat sa ekspedisyong Magellan niadtong 1519-1522, ang unang isla nga ilang nabangga diris Pilipinas mao ang… »
BISAG UNSA: Buhok ni Maria
Kardo: “Pre, unsa man nang tanom diha sa imong tugkaran? Kanang nagkatay sa trelis, unya naay daghan kaayong morag buhok nga nagbitay?” Berto: “Mao nay gitawag nila nga buhok ni… »
BISAG UNSA: Balak nga Higaunon
DAKBAYAN SA DABAW (MindaNews/05 June) — Ang mga Higaunom usa sa pito ka tribung Lumad nga nagpuyo sa Bukidnon. Sumala sa ilang kasaysayan, taga baybay sila kaniadto diha sa Misamis… »
BISAG UNSA: Bulalakaw
(Merlie M. Alunan. Pagdakop sa bulalakaw ug uban pang mga balak. Ateneo de Manila University Press, Quezon City. 2012. 154 pages.) DAKBAYAN SA DABAW: Sa gamay pa ko, kanunay ko… »
BISAG UNSA: Si Bia Layag
DAKBAYAN SA DABAW (MindaNews / 8 May) – Yunik ni nga karakter si Bia Layag kay segun sa akong pagkasayod, siya lang ang nag-inusarang babayeng bayani sa tribung Bagobo. Ang… »
BISAG UNSA: Chechnya
DAKBAYAN SA DABAW (MindaNews/Abril 29) — Natingala ko nga nahilambigit ang duha ka magsoong Chechen-American sa teroristang pagpamomba sa Boston Marathon niadtong Abril 15, 2013 nga mikalas og tulo ka… »
BISAG UNSA: Sultanato sa Sulu
DAKBAYAN SA DABAW (MindaNews / 11 Marso) – Sa mga rekord sa Tsina, kapila natala ang Sulu nga aktibo sa internasyonal nga treyd sa wala pa moabot ang mga katsila.… »
BISAG UNSA: Karingag
DAKBAYAN SA DABAW (MindaNews/24 Feb) — Dihang nagpaluto mig pagkaon sa mga Bagobo Tagabawa nga taga Sibulan, Toril isip among reserts sa PWC of Davao kabahin sa mga linutoang Lumadnon,… »
BISAG UNSA: Balak nga Kalagan
DAKBAYAN SA DABAW (MindaNews/Enero 14) — Isip adbokeyt sa mother-tongue education ug pagpalambo sa mga lokal nga lenggwahe sa Pilipinas, gikalipay nakong dako nga makadawat og balak nga Kinalagan ilabi… »
Now, we understand what the phrase “Morag naagian og bagyo” means
CATEEL, Davao Oriental (MindaNews/31 Dec) — At its strongest, Bagyo Pablo reached the category of a super typhoon with sustained winds of 259 kph. Its diameter was 600 km, its… »
BISAG UNSA: Singil sa Kinaiyahan
DAKBAYAN SA DABAW (MindaNews/16 Disyembre) — Naningil na ang kinaiyahan,” komento ni Melot mahitungod sa paglampurnas sa Bagyong Pablo sa New Bataan, Compostela Valley. Wala pa gani mabalita nga grabe… »
BISAG UNSA: Rebyu sa Ang Bayan sa labas ng Maynila
(Rosario Cruz-Lucero. Ang bayan sa labas ng Maynila. Ateneo de Manila University Press, Quezon City. 2007. 240 pages.) Ikaduha nako ning rebyu og libro sulod sa duha ka bulan. Pulos… »
BISAG UNSA: Ang Mga Manurigaw
DAKBAYAN SA DABAW (MindaNews/ 18 August)–Dugay na ko naintriga sa mga Manurigaw. Sa hay eskul pa ko sa Tagum, nakabati na kos mga estorya sa mga puti nga mga Mandaya… »
BISAG UNSA: Ang Misteryo sa Barkong Santa Maria del Parral
DAKBAYAN SA DABAW (MindaNews/Agosto 14) – Human kang Magellan, nagpadalag laing ekspedisyon ang Espanya padulong sa Pilipinas nga gipangulohan ni Jofre Garcia de Loaysa niadtong Hulyo 1525. Pito ka caravel,… »
BISAG UNSA: Rebyu sa Tipik
DAKBAYAN SA DABAW (MindaNews/3 Aug) – Unsa man ang resulta kon mag-uban sa usa ka proyekto ang duha ka tawo kinsa ang matag usa kanila naghupot og daghang talento?
Kinsa Ang Mga Tagabalooy?
DAKBAYAN SA DABAW (MindaNews/ 14 Hulyo)–Sa rekord sa mga Katsilang paring Recoleto nga nagmisyon sa Karaang Caraga sa mga tuig 1660-1670, ilang nahinabo ang uska “nasyon” nga ilang gitawag og… »
BISAG UNSA: Mga Tradisyong Kulba
DAKBAYAN SA DABAW (MindaNews/11 June) – Naay mga karaang tradisyon kun batasan nga namugna sa lain-laing kultura nga sa atong panlantaw karong panahona maingon natong makahadlok. Ang usa sa labing… »
BISAG UNSA: Cu Chi Tunnel
DAKBAYAN SA DABAW (MindaNews/27 April) – Ang Cu Chi uska distrito nga usa ka oras ug tunga ang biyahe gikan sa Saigon, kapital sa kanhing Republic of South Vietnam. Dinhi… »
BISAG UNSA: Don Quixote
DAKBAYAN SA DABAW (MindaNews/Enero 14) — Kardo: “Wa jod ko magdahom, Pre, nga naa pay Don Quixote karong panahona.” Berto: “Don Quixote? Kinsa man na siya, Pre?” Kardo: “Wa pa… »
BISAG UNSA: Hit/WDR
DAKBAYAN SA DABAW (MindaNews/19 November) — Hit. Dili hit nga kanta. Dili sab hit sa You Tube. Hit sa National Bureau of Investigation (NBI). Mao nay nahitabo nako niadtong Hunyo… »
BISAG UNSA: Ukay-Ukay
DAKBAYAN SA DABAW (MindaNews/Oktubre 10) — Giagda ko mangukay nila Betty ug Tina sa uska dakong bodega sa mga ukay-ukay. Taymingon kuno namo ang bag-ong abot nga surplas gikan sa… »
BISAG UNSA: Black Pearl
DAKBAYAN SA DABAW (MindaNews/Agosto 31) — Dugay na ni nahitabo. Mga lima o unom na tingali ka tuig. Nagpiknik mi nila ni Betty ug Bubot sa Samal dihang giduolan mig… »
BISAG UNSA: Arkibo
DAKBAYAN SA DABAW (MindaNews/Agosto 27) — Naghatag kog tok sa nasodnong komperensya sa National Archives of the Philippines nga gitigayon sa Grand Men Seng niadtong Agosto 9, 2011. Ang akong… »
BISAG UNSA: Rashomon
DAKBAYAN SA DABAW (MindaNews/9 Agosto) – Ang “Rashomon” uska pelikulang Hapon nga gihimo niadtong 1956. Mao kini ang nagpasikat kang Akira Kurosawa, ang direktor sa maong pelikula. Ang estorya niini… »
BISAG UNSA: Ang Pangandoy ni Peryang
DAKBAYAN SA DABAW (Hulyo 4) — Sa edad nga katorse, gibiyaan ni Peryang ang kalisod sa kinabuhing panguma sa ilang baryo sa Balugo, Sibulan, Negros Oriental. Kon buot hunahunaon, maayo… »
BISAG UNSA: Diktadura
DAKBAYAN SA DABAW (Hunyo 10) — Daghang klaseng diktadura ang maobserbahan nato karon sa kalibotan. Naay diktadura sa uska tawo (nga suportado sa military), naay diktadura sa monarkiya kun hari,… »
BISAG UNSA: Si Mangulayon
DAKBAYAN SA DABAW (MindaNews/Mayo 11) – Niadtong Hunyo 6, 1906, gi-asasineyt ang Amerkanong politico-military governor sa Distrito sa Dabaw nga si Lt. Edward C. Bolton sa Barangay Lacaron, lungsod sa… »
BISAG UNSA: Kampanya Batok sa Peste
DAKBAYAN SA DABAW (Abril 15, 2011) — Nahimuot ko sa akong nabati kaniadto nga estorya mahitungod sa paagi sa mga tawo sa Tsina sa pagsumpo sa mga langgam nga nahimong… »
BISAG UNSA: Dengue. Macario D. Tiu
DAKBAYAN SA DABAW (MindaNews/24 Marso) – Kinsay magdahom nga sa akong edad nga 63 anyos, maigo kog dengue? Sa panahon nga dili na ni uso? Pero mao gyod nay nahitabo… »
BISAG UNSA: Si Fanon: Ang tulo ka ang-ang sa kahimatngon Ni Macario D. Tiu
DAKBAYAN SA DABAW (December 9) — Si Franz Fanon (Fa-NONG, 1925-1961) uska mestiso Pranses-itom nga taga Martinique, uska isla sa Carribean nga sakop sa Pransya. Sa Ikaduhang Gubat sa Kalibotan,… »
BISAG UNSA: Si Donya Victorina Ni Macario D. Tiu
DAKBAYAN SA DABAW (Hulyo 20/MindaNews) — Si Donya Victorina maoy usa ka iladong karakter sa mga nobela ni Jose Rizal nga “Noli me tangere ug “El filibusterismo.” Sa paghulagway ni… »
BISAG UNSA: Mga Bisayang Magsusulat sa Dabaw Ni Macario D. Tiu
DAKBAYAN SA DABAW (MindaNews/Hunyo 30)– Kinsa ang mga Bisayang magsusulat sa Dabaw? Kini ang pangutana nga gustong tubagon sa among reserts ni Satur Apoyon ug ako mahitungod sa kasaysayan ug… »
BISAG UNSA: Hardin sa mga Bathala. Ni Macario D. Tiu
DAKBAYAN SA DABAW (MindaNews/Hunyo 3) — Bisag kaniadto pa, ang mga langyaw nga makataak sa Dabaw mahubog gyod sa kanindot ug katabunok sa kayutaan niining dapita. Niadtong 1893, mao ni… »
BISAG UNSA: Eleksyon 2010. Ni Macario D. Tiu
DAKBAYAN SA DABAW (MindaNews/17 Mayo) – Berto: “Tiaw mo na, mga Pare, 9 milyon lang gihapon ang nakuhang boto ni Erap? Wala ba tay nakat-onan sa atong kasaysayan?” Kardo: “Unsay… »
BISAG UNSA: Identity politics and the struggle for peace in Mindanao, By Mac Tiu
(Translation of a paper read in Cebuano at the 2009 International Conference, Philippine Political Science Association, with theme: “Reimagining the Nation-State: Consensus and Conflict on Sovereignty and Autonomy,” General Santos City, April 3-4 2009)
While in Manila for a conference two years ago, my writer friends and I talked about sundry things when the Mindanao issue cropped up. At that time, the terms Bangsamoro Juridical Entity (BJE) and Memorandum of Agreement on Ancestral Domain (MOA-AD) were just being floated around. But my Ilocano writer friend already had a definite position on it.
BISAG UNSA: Poem Relay: “Hunyo.” Ni Macario D. Tiu
DAKBAYAN SA DABAW (MindaNews/17 Abril) — Dihang nasungkit sa Tsina ang paghost sa 2008 Olympics sa Beijing, daghang grupo ang naghimog plano aron mayagyag pag-ayo ang ilang isyu batok sa maong nasod. Duha ka init nga isyu mahitungod sa Tsina mao ang kahimtang sa Tibet ug ang kahimtang sa mga magsusulat sa Tsina.
BISAG UNSA: Stick out Your Tongue. Ni Macario D. Tiu
DAVAO CITY (MindaNews/Marso 31) — Mao ni ang titulo sa libro sa mga mubong sugilanon ni Ma Jian, usa ka magsusulat nga Insek nga akong nahimamat sa International PEN Asia-Pacific Regional Conference nga gitigayon didto sa Hong Kong niadtong Pebrero 2-5 2007. Ang tema sa maong komperensya mao ang “Writers of the Chinese World,” diin ubay-ubay sab nga mga magsusulat nga banned sa Tsina ang nanambong. Kining libro (Ma Jian. 2007. Stick out Your Tongue. London: Vintage Random House. 90 pages) gi-ban sa Tsina niadtong 1987. Ang rason: ang libro kuno bastos ug malaw-ay ug nagadaot sa kadungganan sa mga Tibetan. Wala kuno gipakita sa magsusulat ang mga kalamposan sa iyang kapaisanong Tibetan aron mahimong mauswagon ug sibilisadong sosyalistang katilingban. Ang paglarawan kuno niini sa Tibet produkto lamang sa iyang imahinasyon ug kawili sa sex ug kwarta.
BISAG UNSA: Hardin sa mga Bathala
DAKBAYAN SA DABAW (MindaNews/Oktubre 9) – Bisag ikaduhang semana na sa Oktubre, nag-awas lang gihapon ang daghang prutas sa kadalanan sa Dabaw. Durian, rambutan, lansones, mangosteen! Unta magnihit na ning mga prutasa sa paghinapos sa Setyembre, apan hangtod karon, bagsak presyo pa gihapon ang mga prutas, sa dakong kalipay sa mga Dabawenyo!


text:
Butuan
Ang Dakbayan sa Butuan usa ka unang klase nga dakbayan sa lalawigan sa Agusan del Norte sa Pilipinas. Kini mao ang kapital nga dakbayan sa Agusan del Norte ug ang rehiyonal nga sentro sa Caraga (Rehiyon XIII). Kini nahimutang sa amihanang-sidlakang bahin sa Lupot sa Agusan labang sa Sapa sa Agusan.
Ang Butuan primera klaseng dakbayan adunay kinatibok-an gidak-on nga 816.62 kilometros quadrado ug nahimutang unang distrito.
Sumala sa census ni acting 2010, dunay 309,709 katawo. Ang gitudlo nga kodigo postal mao ang 8600.
Ang ngalang "Butuan" gituohang naggikan sa ngalan sa apod nga prutas nga gitawag "Batuan". Ang ubang etomolohiya sa pulong nag-ingon nga kini gikan sa usa ka "Datu Buntuan", usa ka pamuno nga nagdumala kanhi sa Butuan.
Mga barangay[usba | edit source]
Ang dakbayan nabahin ngadto sa 86 ka mga barangay.
Transportasyon[usba | edit source]
Maabot ang Dakbayan sa Butuan pinaagi sa Eroplano o Barko, gikan Cebu o Manila. Mamahimo pong mabiyahe padulong sa Ciudad sa Butuan gikan sa laing dapit sa Mindanao pinaagi sa Bus o sakyanan.
Mga sumpay sa gawas[usba | edit source]
- Butuan City by Gerard Piepenbrock
- Philippine Standard Geographic Code
- 2000 Philippines Census Information
- Butuan City General Information


text: 1Ug nahitabo sa tapus ang daghang mga adlaw, nga ang pulong ni Jehova midangat kang Elias, sa ikatolo ka tuig, nga nagaingon: Lakaw, pakita ka kang Achab; ug magapadala ako sa ulan sa ibabaw sa yuta, 2Ug si Elias miadto sa pagpakigkita kang Achab. Ug ang gutom mabug-at kaayo sa Samaria. 3Ug gitawag ni Achab si Abdias nga dinha sa sulod sa balay. (Karon si Abdias nahadlok kang Jehova sa daku uyamut: 4Kay mao kini nga sa gilaglag ni Jezabel ang mga manalagna ni Jehova, nga si Abdias mikuha sa usa ka gatus ka mga manalagna, ug gitagoan sila sa tinagkalim-an didto sa usa ka langub, ug gipakaon sila sa tinapay ug tubig.) 5Ug si Achab miingon kang Abdias: Lakaw sa tibook yuta, ngadto sa tanang mga atabay sa tubig, ug ngadto sa tanang mga sapa: tingali makahimo kita sa pagpangita sa bunglayon ug maluwas ang mga kabayo ug mga mula nga buhi, aron kita dili kawad-an sa tanang mga mananap. 6Busa gibahin nila ang yuta sa taliwala kanila aron sa pag-agi niana: si Achab miadto sa usang dalan sa iyang kaugalingon, ug si Abdias miadto sa laing dalan sa iyang kaugalingon. 7Ug sa diha na si Abdias sa dalan, ania karon, si Elias nakighibalag kaniya: ug siya nakaila kaniya, ug mihapa, ug miingon: Mao ba ikaw ang akong ginoo nga si Elias? 8Ug siya mitubag kaniya: Ako man; lumakaw ka, suginlan mo ang imong ginoo: Ania karon, si Elias ania dinhi . 9Ug siya miingon: Diin man ako makasala, nga ikaw nagatugyan sa imong alagad sa kamot ni Achab, sa pagpatay kanako? 10Ingon nga si Jehova nga imong Dios buhi, walay nasud kun gingharian, diin ang akong ginoo wala magpasugo sa pagpangita kanimo: ug sa miingon sila: Siya wala dinhi, siya naghimo sa usa ka panumpa sa gingharian ug nasud, nga wala ka nila makaplagi. 11Ug karon ikaw nagaingon: Lumakaw ka, suginli ang imong ginoo: Ania karon, si Elias ania dinhi . 12Ug mahitabo, sa diha nga ako mahiadto na gikan kanimo, nga ang Espiritu ni Jehova magadala kanimo sa dapit nga wala nako hibaloi; ug busa kong ako moanhi ug magasugilon kang Achab, ug siya dili makakaplag kanimo, siya mopatay kanako: apan ako ang imong alagad nahadlok kang Jehova sukad sa akong pagkabatan-on. 13Wala ba kini ikasugilon sa akong ginoo kong unsay akong gibuhat sa gipamatay ni Jezabel nga mga manalagna ni Jehova, giunsa nako pagtago ang usa ka gatus ka tawo sa mga manalagna ni Jehova sa tinagkalim-an sa usa ka langub, ug gipakaon sila sa tinapay ug tubig? 14Ug karon ikaw nagaingon: Lumakaw ka, suginli ang imong ginoo. Ania karon, si Elias ania dinhi ; ug siya mopatay kanako. 15Ug si Elias miingon: Ingon nga si Jehova sa mga panon buhi, sa kang kinsang atubangan ako nagatindog, ako sa walay duhaduha magapakita kaniya niining adlawa. 16Busa si Abdias miadto sa pagpakigkita kang Achab, ug gisuginlan siya; ug si Achab miadto sa pagpakighibalag kang Elias. 17Ug nahitabo nga sa pagkakita ni Achab miingon kaniya: Ikaw ba ang magsasamok sa Israel? 18Ug siya mitubag: Ako wala makasamok sa Israel; kondili ikaw, ug ang balay sa imong amahan, tungod kay inyong gisalikway ang mga sugo ni Jehova, ug ikaw nagasunod sa mga Baal. 19Busa karon magpasugo ka, ug tapoka kanako ang tibook nga Israel ngadto sa bukid sa Carmelo, ug ang mga manalagna ni Baal nga upat ka gatus ug kalim-an, ug ang mga manalagna sa kalasangan upat ka gatus, nga anaa nagakaon sa lamesa ni Jezabel. 20Busa si Achab nagpasugo ngadto sa tibook Israel, ug gitigum ang mga manalagna sa paghiusa ngadto sa bukid sa Carmelo. 21Ug si Elias mipaduol ngadto sa tibook katawohan, ug miingon: Hangtud kanus-a ba nga magakiangkiang kamo sa taliwala sa duha ka daplin? Kong si Jehova Dios man, sumunod kamo kaniya; apan kong si Baal nan sumunod kamo kaniya. Ug ang katawohan wala tumubag kaniya bisan usa ka pulong. 22Unya miingon si Elias ngadto sa katawohan: Ako, bisan ako lamang, nga usa ka manalagna ni Jehova; apan ang mga manalagna ni Baal upat ka gatus ug kalim-an ka tawo. 23Busa pahatagi kami nila ug duha ka lakeng vaca; ug papilia sila ug usa ka laking vaca alang sa ilang kaugalingon, ug ipabahinbahin nila kini ug itungtong sa ibabaw sa tinapok nga kahoy, ug dili butangan sa kalayo ang ilalum, ug ako magaihaw sa lain nga lakeng vaca ug magatungtong niini sa ibabaw sa tinapok nga kahoy ug dili butangan sa kalayo ang ilalum. 24Ug managtawag kamo sa ngalan sa inyong dios, ug ako magatawag sa ngalan ni Jehova: ug ang Dios nga magatubag pinaagi sa kalayo, siya mao ang Dios. Ug ang katawohan nga tanan mingtubag, ug miingon: Maayo kanang pagkasulti. 25Ug si Elias miingon sa mga manalagna ni Baal. Magpili kamo ug usa ka lakeng vaca nga inyo, ug andama kini pag-una; kay kamo daghan; ug magtawag kamo sa ngalan sa inyong dios, apan ayaw pagbutangi ang ilalum sa kalayo. 26Ug ilang gikuha ang lakeng vaca nga gihatag kanila, ug giandam nila ug nanagtawag sila sa ngalan ni Baal sukad sa pagkabuntag hangtud sa udto, nga nanag-ingon: Oh Baal, pamatia kami. Apan walay tingog, walay bisan kinsa nga mitubag. Ug sila naglukso-lukso nga naglibut-libut sa halaran nga binuhat. 27Ug nahitabo sa pagkaudto, nga si Elias nagbiay-biay kanila, ug miingon: Kusga pagsinggit; kay siya usa ka dios: nagapalandong ba kaha siya, kun nahilakaw ba, kun atua ba sa usa ka panaw, kun tingali siya nagakatulog ug kinahanglan pukawon. 28Ug sila naninggit sa makusog, ug nanagsamad sa ilang kaugalingon sumala sa ilang batasan nga minggamit sa mga cuchillo ug mga salapang hangtud nga ang dugo nagbuhagay sa ibabaw kanila. 29Ug mao kadto, nga sa milabay na ang kaudtohon, nga ilang gitagna hangtud sa panahon na sa paghalad sa kagabhiong halad; apan walay tingog, ni bisan kinsa nga mitubag, ni bisan kinsa nga magtagad. 30Ug si Elias miingon sa tibook katawohan: Umari kamo duol kanako; ug ang tibook katawohan nanuol kaniya. Ug iyang giayo ang halaran ni Jehova nga nagun-ob. 31Ug si Elias mikuha ug napulo ug duha ka bato, sumala sa gidaghanon sa mga kabanayan sa mga anak ni Jacob, nga kanila midangat ang pulong ni Jehova nga nagaingon: Ang Israel mamaoy imong ngalan. 32Ug gigamit niya ang mga bato sa pagtukod ug usa ka halaran sa ngalan ni Jehova; ug siya naghimo ug usa ka kanal libut sa halaran, sa kadakuon nga kasudlan sa duha ka takus nga binhi. 33Ug iyang gibalay ang tinapok nga kahoy, ug gihiwahiwa ang lakeng vaca, ug gitungtong kini sa ibabaw sa kahoy. Ug siya miingon: Pun-a ang upat ka tadyaw sa tubig, ug ibubo kana sa halad nga sinunog, ug sa ibabaw sa kahoy. 34Ug siya miingon: Buhata kini sa ikaduha; ug ilang gihimo kini sa ikaduha. Ug siya miingon: Buhata kini sa ikatolo; ug ilang gihimo kini sa ikatolo. 35Ug ang tubig nagbaha libut sa halaran; ug iyang gipuno usab ang kanal sa tubig. 36Ug nahitabo sa panahon na sa paghalad sa kagabhiong halad, nga si Elias ang manalagna, miduol, ug miingon: Oh Jehova, ang Dios ni Abraham, ni Isaac, ug ni Israel, himoa nga mahibaloan niining adlawa nga ikaw ang Dios dinhi sa Israel, ug nga ako imong alagad, ug nga gibuhat ko kining tanang mga butanga sa imong pulong. 37Pamation mo ako, Oh Jehova, pamation mo ako, aron nga kining katawohan mahibalo nga ikaw mao si Jehova nga Dios, ug nga gipabalik mo pag-usab ang ilang kasingkasing. 38Unya ang kalayo ni Jehova nahulog, ug misunog sa halad-nga-sinunog, ug sa kahoy, ug sa mga bato, ug sa abug, ug gitilap ang tubig nga dinha sa kanal. 39Ug sa pagkakita sa katawohang tanan niana, giduko ang ilang mga nawong: ug sila nanag-ingon: Si Jehova, siya mao ang Dios; si Jehova, siya mao ang Dios. 40Ug si Elias miingon kanila: Kuhaa ang mga manalagna ni Baal; ayaw pagpakalagiwa ang usa kanila, ug gidala sila kang Elias ngadto sa sapa sa Cison, ug gipamatay sila didto. 41Ug si Elias miingon kang Achab: Tumindog ka, kumaon ug uminum; kay ania ang dinaguok sa pagkadaghan sa ulan. 42Busa si Achab miadto sa pagkaon ug sa pag-inum. Ug si Elias mitungas ngadto sa kinatumyan sa Carmelo; ug siya miyukbo sa iyang kaugalingon patumong sa yuta, ug gibutang ang iyang nawong sa taliwala sa iyang tuhod. 43Ug siya miingon sa iyang alagad; Tumungas ka karon, lantawa ang dagat. Ug siya mitungas, ug milantaw, ug miingon; Walay bisan unsa. Ug siya miingon; Lakaw pag-usab sa makapito. 44Ug nahitabo sa ikapito, nga siya miingon; Tan-awa, dihay mituybo nga usa ka panganod gikan sa dagat, ang kadiyutayon ingon sa kamot sa usa ka tawo. Ug siya miingon: Lakaw ngadto, ingna si Achab: Andama ang imong carro, ug lumugsong ka, aron dili ka maabongan sa ulan. 45Ug nahitabo sa wala madugay, nga ang kalangitan nagakaitum tungod sa mga panganod ug hangin, ug dihay usa ka dakung ulan. Ug si Achab mikabayo, ug miadto sa Jezreel: 46Ug ang kamot ni Jehova diha kang Elias; ug gibaksan niya ang iyang hawak, ug midalagan pag-una kang Achab ngadto sa tugkaran sa Jezreel.


text: 1Unya si Job mitubag, ug miingon: 2Giunsa nimo pagtabang siya nga walay gahum! Unsaon nimo pagluwas sa bukton nga walay kusog! 3Giunsa nimo pagtambag siya nga walay kaalam, Ug giunsa nimo pagpahayag sa makadaghan ang maayong kaalam! 4Kinsa ang imong gisultihan sa mga pulong? Ug kang kinsang espiritu ang nagagikan kanimo? 5Ang mga patay nanagkurog Gikan sa ilalum sa katubigan, ug ang mga pumoluyo niana. 6Ang Sheol hubo man sa atubangan sa Dios, Ug ang Kalumpagon walay kapanalipdan. 7Ang amihan iyang gibuklad sa dapit nga walay sulod, Ug ang kalibutan iyang gibitay sa walay gibitayan. 8Ang katubigan iyang giputos sulod sa iyang mabagang mga panganod; Ug ang panganod wala malumpag sa ilalum nila. 9Wala niya ipadayag ang iyang harianong trono, Ug gibuklad ang iyang panganod sa ibabaw niini. 10Ang katubigan iyang gilibutan ug usa ka utlanan, Hangtud sa mga utlanan sa kahayag ug kangitngit. 11Ang mga haligi sa langit nangauyog Ug nanghibulong sa iyang pagbadlong. 12Sa iyang kagahum gikutaw niya ang dagat, Ug pinaagi sa iyang salabutan ginadaug niya ang Rahab. 13Sa iyang Espiritu siya nagadayandayan sa kalangitan; Ang iyang kamot maoy nagduslak sa bitin nga matulin. 14Ania karon, kini bahin ra sa iyang kaagi: Ug pagkadiyutay rang hong-hong ang atong nabati mahitungod kaniya! Apan sa dalugdug sa iyang kagahum kinsa ang makatugkad?


text:
Ardennes
Ang Ardennes usa sa mga departamento sa Pransiya. Kini nahimutang sa amihanan-sidlakang bahin sa nasod. Ang ngalan niini naggikan sa Ardennes.
Mga sulod
Kasaysayan[usba | edit source]
Ang departamento usa sa mga orihinal nga departamento nga gimugna niadtong Marso 4, 1790 panahon sa Rebolusyong Pranses. Kini gimugna gikan sa mga bahin sa kanhi mga lalawigan sa Champagne ug Argonne, ingon man sa prinsipalidad sa Sedan.
Ang dapit nahitaboan sa labihang panagsangka panahon sa Una ug Ikaduhang Gubat Kalibotanon, pananglitan sa Panangsangka sa Ardennes ug sa Panangsangka sa Bulge.
Heyograpiya[usba | edit source]
Ang departamento gipalibotan sa mga departamento sa Meuse, Marne, ug Aisne, ug sa Belgium sa amihanan.
Kini naglakip usab sa mga dapit nga may daghan kaayong kahoy.
Ang prinsipal nga sapa mao ang Meuse.
Nabantog nga mga "Ardennais"[usba | edit source]
- Robert de Sorbon (1201-1274), ang nagpasiugda sa Sorbonne sa Paris, natawo sa Sorbon, duol sa Rethel;
- Guillaume de Machaut (1284-1370), magbabalak/kompositor ug tagsulat sa Le Voir Dit, natawo sa Machault;
- Turenne (1611-1675), Marsiyal sa Pransiya, natawo sa Sedan;
- Jean-Nicolas Corvisart (1755-1821), doktor ug siyentipiko, natawo sa Dricourt, duol sa Vouziers;
- Hippolyte Taine (1828-1893), pilosopo ug historyador, miyembro sa Akademiyang Pranses, natwo sa Vouziers;
- Arthur Rimbaud (1854-1891), magbabalak, natawo sa Charleville.
Demograpiya[usba | edit source]
Sugod sa 1982 nagkagamay ang populasyon sa departamento tungod sa makanunayong pagbalhin ngadto sa mga dakbayan. Ang dakbayan karon usa sa may pinakagamay nga tawo sa tibuok nasod.
Tan-awa usab[usba | edit source]
Mga sumpay sa gawas[usba | edit source]
- (Prinanses)Balayan sa prefecture
- (Prinanses)Balayan sa Conseil Général


text: 1May usa ka pangulo sa mga Judio nga ginganlag Nicodemo nga usa ka sakop sa pundok sa mga Pariseo. 2Usa ka gabii niana miadto siya kang Jesus ug miingon kaniya, "Rabi, nasayod kami nga ikaw usa ka magtutudlo nga pinadala sa Dios. Walay tawo nga makahimo sa mga milagro nga imong gipamuhat gawas kon ang Dios mag-uban kaniya." 3Si Jesus mitubag, "Sultihan ko ikaw: walay makakita sa Gingharian sa Dios gawas kon siya matawo pag-usab." 4"Unsaon man pagkatawo pag-usab sa usa ka tawo nga tigulang na? Makasulod pa ba diay siya sa tiyan sa iyang inahan aron magpakatawo pag-usab?" nangutana si Nicodemo. 5Si Jesus mitubag, "Sultihan ko ikaw: walay makasulod sa Gingharian sa Dios gawas kon matawo siya pinaagi sa tubig ug sa Espiritu. 6Ang gianak sa tawo, tawo usab. Ug ang gianak sa Espiritu, espiritu usab. 7Ayaw ikahibulong nga ako nag-ingon kanimo nga kinahanglan magpakatawo kamo pag-usab. 8Ang hangin mohuros bisan asa kini buot mopadulong; madungog mo ang paghuros niini, apan wala ka mahibalo diin kini gikan o asa kini padulong. Sama usab niini ang tanan nga matawo pinaagi sa Espiritu." 9"Unsaon man pagkahimo niini?" nangutana si Nicodemo. 10Si Jesus mitubag, "Wala ka ba mahibalo niini nga inila ka man unta nga magtutudlo sa Israel? 11Sultihan ko ikaw: gisulti namo ang among nahibaloan ug nagmatuod kami sa among nakita apan nagdumili kamo sa pagdawat sa among mensahe. 12Kon dili ka motuo sa akong gisulti kanimo mahitungod sa mga butang niining kalibotana, unsaon mo man pagtuo kon sultihan ko ikaw mahitungod sa mga butang sa langit? 13Ug wala pay nakasaka sa langit gawas sa Anak sa Tawo nga nanaog gikan sa langit." 14Sama nga giisa ni Moises didto sa kamingawan ang bitin nga bronsi nga gibutang ug tukon, ang Anak sa Tawo kinahanglan nga iisa usab 15aron ang tanan nga motuo kaniya makabaton ug kinabuhing walay kataposan. 16Kay gihigugma pag-ayo sa Dios ang kalibotan ug tungod niini gihatag niya ang iyang bugtong Anak, aron ang tanan nga motuo kaniya dili malaglag kondili makabaton hinuon sa kinabuhing dayon. 17Kay wala ipadala sa Dios ang iyang Anak nganhi sa kalibotan aron pagsilot kondili aron pagluwas niini. 18Ang tanan nga motuo sa Anak dili silotan. Apan kadtong dili motuo kaniya gisilotan na kay wala man siya motuo sa bugtong Anak sa Dios. 19Ug kini mao ang silot: ang kahayag mianhi sa kalibotan apan gipalabi sa mga tawo ang kangitngit kay sa kahayag, kay daotan man ang ilang binuhatan. 20Ug ang tanan nga nagbuhat ug daotan dili gusto sa kahayag ug dili moduol niini kay dili siya buot nga mabutyag ang iyang daotang binuhatan. 21Apan ang magbuhat sumala sa kamatuoran moduol sa kahayag aron makita nga nagmatinumanon siya sa Dios. 22Human niini, si Jesus ug ang iyang mga tinun-an nangadto sa lalawigan sa Judea. Nagpabilin siya didto ug pipila ka adlaw uban kanila ug namunyag siya. 23Namunyag usab si Juan didto sa Enon nga dili layo sa Salim kay daghan mag tubig didto. Nangadto kaniya ang mga tawo ug sila gipamunyagan niya. ( 24Niadtong higayona si Juan wala pa bilanggoa.) 25May mga tinun-an ni Juan nga nakiglalis sa usa ka Judio mahitungod sa seremonyas sa pagpanglinis. 26Busa miadto sila kang Juan ug miingon, "Magtutudlo, nahinumdom ka ba sa tawo nga uban kanimo didto sa tabok sa Jordan nga imo ganing gihisgotan? Namunyag na siya karon ug nangadto kaniya ang tanan." 27Si Juan mitubag, "Walay tawo nga makahupot ug bisan unsa gawas kon ihatag kini sa Dios kaniya. 28Kamo mismo maoy akong mga saksi nga ako miingon nga ako dili mao ang Mesiyas apan gipadala ako pag-una kaniya. 29Ang pamanhonon mao ang tag-iya sa pangasaw-onon. Ang higala sa pamanhonon maghulat kaniya ug malipay siya inigkabati niya sa tingog sa pamanhonon. Niining paagiha mahingpit ang akong kalipay. 30Kinahanglan siya mouswag ug ako mokunhod." 31Siya nga gikan sa langit labaw sa tanan. Siya nga gikan sa yuta, yutan-on ug magsulti mahitungod sa mga butang nga yutan-on. Siya nga gikan sa langit labaw sa tanan. 32Nagmatuod siya sa iyang nakita ug nadungog apan walay mituo sa iyang gisulti. 33Ang motuo sa iyang mensahe nagpamatuod nga matinud-anon ang Dios. 34Kay ang sinugo sa Dios nagsulti sa mga pulong sa Dios ug sa walay sukod ang Dios naghatag kaniya sa iyang Espiritu. 35Ang Amahan nahigugma sa iyang Anak ug gitugyan sa Amahan ang tanan ngadto kaniya. 36Ang motuo sa Anak may kinabuhing dayon. Apan ang dili motuo sa Anak dili makabaton sa kinabuhing dayon. Magpabilin hinuon kaniya ang kapungot sa Dios hangtod sa kahangtoran.


text:
Tag Archives: MANDURRIAO
Taxi Driver nakabunggo sa approach sang fly over, patay
Patay ang driver sang Renz taxi nga posible gin-atake sang High Blood Pressure samtang nagamaneho kabangdanan nakabunggo sa approach sang fly-over sa General Luna, Street City Proper samtang pilason man ang pasahero sini. Suo kay Security Guard Rey Mallen sang Iloilo Saint Paul Hospital, wala sang pangalibotan sang nag-abot sa ospital ang driver nga si Joel Rafio, 54 anyus sang R. Mapa, Mandurriao. Nakaangkon man
Reshuffling sang kapulisan sa ICPO, ginpatigayon
Ginpatigayon na kahapon ang reshuffling sang mga hepe sang kapulisan sa idalum sang Iloilo City Police Office. Pinaagi sa simple nga turn-over ceremony, nagsugod na sa pagpungko bilang hepe sang Arevalo PNP si Inspector Lino Duarte nga nagtal-os kay Sr. Inspector Leah Rose Penia nga igabutang naman sa Mandurriao PNP. Halin sa Mandurriao PNP, bag-o nga hepe na karon sang La Paz PNP si Chief Inspector Efren Lozada ku
Preparasyon sa PECO sa pagtukod sang Megaworld, rason sang brown out
Pagsaylo sang poste kag pagpreparar sang PECO sang ila facilities pakadto sa Mega World ang rason sang brown out kahapon sang kaagahon sa area sang Mandurriao kag La Paz. Suno kay Engr. Randy Pastolero, may scheduled power interuption las 5 kahapon sang kaagahon nga naglawig sang isa ka oras ang ila feeder 16 nga nahamtang sa Bolilao, Mandurriao kag apektado man ang ila feeder 19 nga nagasupply sa distrito sang La
Lalaki, ginreklamo nga ginkastigo sang gwardya sa gay bar
Lalaki nga nangita sang mga kaupod sa gay bar, nagreklamo nga ginkastigo sang gwardya, gwardya nagdepensa nga wala ini naga-order kundi nagalantaw lamang sang mga lalaki nga nagauba gani iya pwersa nga ginpaguwa. Ginkilala ang tagreklamo nga si Joseph Dono, 31 anyus sang Bolilao, Mandurriao kun sa diinlas 12 sang tungang gab-i sang nagligad nga adlaw ini ang nagreklamo nga gintapungol sang security guard nga si Ran
Lima ka pasaway nga mga barker, gindakop sang kapulisan
Magapangatubang sang kaso nga paglapas sa Anti-barker Ordinance kag Disobedience to the lawfull order ang lima ka mga barker nga nadakpan sang Sabado sang Jaro PNP. INI bangod sugod Marso 22 gindili-an na ang mga barkers sa mga dalanon. Ang lima nga nadakpan amo sanday Abelardo Librel, 27 anyus sang Cubay, Jaro; Alberto Escoto Jr, 52 anyus sang Tabucan, Mandurriao, Kevin Hamolong sang Fajardo, Jaro; Christian Magal
APAT KA BALAY NAUPOS SA SUNOG SA TAFT NORTH MANDURRIAO.
naupos ang apat ka mga pamalay samtang duha ang partially damaged sang nag-ibwal ang kalayo sa barangay taft north manduraio kahapon sang kaagahon. ginkilala ang mga nasunugan nga sanday felix barrientos, henry amargo, army caceres, kag paciano provido nga lunsay nagkalawad-an guid sang puluy-an samtang partially damaged naman ang puluy-an nanday reynaldo dorado kag mila sadia. nakaangkon naman sang kapil


text: 1Mga igsoon, dili ako makasulti kaninyo sama sa akong pagpakigsulti sa mga tawo nga tawong espirituhanon. Kinahanglan nga makigsulti ako kaninyo ingon nga mga kalibotanon ug mga masuso pa sa Cristohanong pagtuo. 2Kaniadto gibuhi ko kamog gatas ug dili sa gahing pagkaon kay dili pa man kamo andam niini. Ug bisan gani karon dili pa man kamo andam sa gahi nga pagkaon 3kay nagkinabuhi man gihapon kamo ingon nga mga tawong kalibotanon. Kay dili ba ang inyong kasina ug panagbingkil nagpaila man nga kalibotanon gihapon kamo ug nagsubay niining dalana? 4Kay kon usa kaninyo moingon, "Dapig ako kang Pablo," ug ang uban moingon, "Dapig ako kang Apolos," dili ba sama ra kamo sa mga kalibotanon? 5Kay kinsa ba gud si Apolos? Ug kinsa ba si Pablo? Kami mga sulugoon lamang sa Dios nga nag-agak kaninyo sa pagtuo. Ang tagsatagsa kanamo nagtuman sa gipabuhat sa Dios. 6Ako ang nagpugas sa binhi, si Apolos ang nagbisibis sa tanom apan ang Dios mao ang nagpatubo niini. 7Dili importante ang nagpugas ug ang nagbisibis kondili ang Dios kay siya man ang nagpatubo sa tanom. 8Walay kalainan ang nagpugas sa nagbisibis. Gantihan sa Dios ang matag usa kanila sumala sa iyang nahimo. 9Kay sa Dios kami isigkamagbubuhat ug kamo mao ang uma sa Dios. Kamo mao usab ang balay sa Dios. 10Sumala sa hiyas nga gihatag sa Dios ngari kanako ug sama sa usa ka batid nga magtutukod, gipahimutang ko ang patukoranan ug lain na ang magtukod sa balay dinhi niini. Apan kinahanglan magmatngon ang tagsatagsa unsaon niya kini pagtukod. 11Kay wala nay laing patukoranan nga ikapahiluna ni bisan kinsa gawas sa napahiluna na nga mao si Jesu-Cristo. 12May pipila nga mogamit ug bulawan, plata, o bililhon nga mga bato alang sa patukoranan. Ang uban mogamit ug kahoy, sagbot o dagami. 13Ug ang kalidad sa binuhatan sa tagsatagsa makita unya sa adlaw nga kini ibutyag ni Cristo pinaagi sa kalayo. Sulayan kini diha sa kalayo ug sutaon ang iyang matuod nga kalidad. 14Kon ang gitukod sa tawo diha sa patukoranan dili masunog, makadawat siyag ganti. 15Apan kon masunog kini, mahanaw kini gikan kaniya apan maluwas siya sama ra nga nakalatas siya sa kalayo. 16Sa walay duhaduha nasayod kamo nga kamo templo sa Dios ug nagpuyo diha kaninyo ang Espiritu sa Dios. 17Busa ang moguba sa templo sa Dios laglagon sa Dios. Kay balaan ang templo sa Dios ug kamo mao ang templo niya. 18Kinahanglang walay maglimbong sa iyang kaugalingon. Kon ang usa kaninyo naghunahuna nga maalamon siya sumala sa sukdanan sa kalibotan, kinahanglan nga magpakahungog siya aron mahimo gayod siyang maalamon. 19Kay ang giisip niining kalibotana nga kaalam, binuang alang sa Dios. Kay sumala sa giingon sa kasulatan, "Bitkon sa Dios ang mga maalamon pinaagi ra usab sa ilang kaalam." 20Ug laing bahin sa kasulatan nag-ingon, "Nasayod ang Ginoo nga walay kapuslanan ang hunahuna sa mga maalamon." 21Busa dili angay nga ipasigarbo ang mga butang nga mahimo sa tawo. Sa pagkatinuod, inyo ang tanang butang: 22si Pablo, si Apolos ug si Pedro, ingon man kining kalibotana, ang kinabuhi ug ang kamatayon, ang karon ug ang umaabot—inyo kining tanan, 23ug kamo iya ni Cristo ug si Cristo iya sa Dios.


text: 1Oh Jehova, ayaw ako pagbadlonga diha sa imong kapungot, Ni pagcastigohon mo ako diha sa imong mainit nga kaligutgut. 2Malooy ikaw kanako, Oh Jehova; kay nalaya ako: Ayohon mo ako, Oh Jehova, kay ang akong mga bukog nangatay-og. 3Ang akong kalag usab nagubot sa hilabihan gayud: Ug ikaw, Oh Jehova, hangtud ba anus-a? 4Bumalik ka, Oh Jehova, luwasa ang akong kalag: Luwason mo ako tungod sa imong mahigugmaong-kalolot. 5Kay diha sa kamatayon walay paghandum mahitungod kanimo: Kinsa ba ang magapasalamat kanimo didto sa Sheol? 6Gikapuyan na ako sa akong pagagulo: Sa matag-gabii ginapalunopan ko ang akong higdaanan; Ang akong kama ginabisibisan ko sa akong mga luha; 7Ang akong mata namad-an na tungod sa kaguol; Nahalap kini tungod sa tanan ko nga mga kaaway. 8Pahalayo kanako, ngatanan kamo nga mamumuhat sa kasal-anan: Kay si Jehova nagpatalinghug sa tingog sa akong paghilak. 9Si Jehova nagpatalinghug sa akong pagpangaliyupo; Si Jehova magadawat sa kong pag-ampo. 10Mangaulaw ug mangalisang sa hilabihan ang tanan ko nga mga kaaway: Sila motalikod, sila pagapakaulawan sa kalit gayud.


text:
Sumer
Ang Sumer (Kinatsila: Sumeria; Ininggles: Sumer) maoy kinaunahang sibilisasyon sa kasaysayan. Kini napahimutang sa Mesopotamya, nga karon habagatang Iraq.
Ang Sumeria, kuyog sa Karaang Ehipto, Sibilisasyon sa Walog Indus, ug ang Sibilisasyon sa Norte Chico, maoy unang mga duyan sa sibilisasyon.
Kasaysayan
Ang mga dakbayan-estado sa sumeria misaka sa gahom sa prehistorikal nga panahong Ubaid ug Uruk. Ang Sumerya natapos sa Imperyong Akkadyan sa ika-24 siglo B.K. Nahiusa ang Sumerya ug ubang Sibilisasyon sa Mesopotamya ubos sa Imperyong sa Babilonya.
Mga ambag sa katawhan
Usa sa mga ambag ng mga Sumerian ay sila ang mga kauna-unahang tao na gumamit ng gulong sa paglalakbay papunta sa isang lugar.
Mga ambag ng sumerian:
-cuneiform
-pagbibilang hanggang 10
-pakikidigma
-algebra
-360 degrees na bilog
-ziggurat
-polytheismo
-theokrasya


text:
Karong adlaw ni nanay
gihandum kanunay
bisan siya ningpahulay.
Wala na tuod siya
apan dili ako matingala
kung may Alibangbang
karon ug unya mobisita.
Ang Kalachuchi nga iyang tinanom
sa dugay’ng panahon
walay undang ang pamulak
bisan gani natabonan na sa truck.
Dili hikalimtan ang mga langgam sa simbahan
kaniya nag-alirong, naghulat sa kan-on
nga iyang isabwag sa oras sa ilang kagutom
adlaw ug hapon
mao kini ang iyang obligasyon.
Sa adlaw sa iyang paglakaw
mibundak ang dakong ulan
ug sa dalan
nagtampisaw ang mga langgam.
(MindaViews is the opinion section of MindaNews. Ramon Jorge B. Sarabosing is a visual artist and writer based in Butuan City)


text:
Baldur von Schirach
Si Baldur Benedikt von Schirach (Mayo 9, 1907 - Agosto 8, 1974) usa ka Nazi nga lider sa kabatan-onan. Human sa gubat, siya gikonbikto isip kriminal sa gubat. Si Schirach maoy pamuno sa Hitler-Jugend (HJ, o Kabatan-onang Hitler) ug Gauleiter ug Reichsstatthalter ("Reich nga Gobernador") sa Vienna.
Biyograpiya[usba | edit source]
Si Schirach natawo sa Berlin, ug maoy kinamanghoran sa upat ka anak sa direktor nga si Rittmeister Carl Baily Norris von Schirach (1873-1948) ug sa iyang Amerikanang asawa nga si Emma Middleton Lynah Tillou (1872-1944). Agi sa iyang inahan, si Schirach usa ka paryente sa duha ka mipirma sa Deklarasyon sa Kagawas sa Estados Unidos. Ang Iningles maoy iyang unang pinulongan, siya nakama-o lamang motabi sa pinulongang Inaleman sa dihang lima na ang iyang panuigon.
Niadtong marso 31, 1932, gipakaslan ni von Schirach si Henriette Hoffmann, ang anak ni [[Heinrich Hoffmann, usa ka suod nga higala ni Adolf Hitler. Tungod niini, nahi-apil si von Schirach sa mga suod nga higala ni Hitler. Sila adunay upat nga anak, sila si: Angelika Benedikta von Schirach, Klaus von Schirach, Robert von Schirach ug Richard von Schirach.
Mi-apil si Schirach sa usa ka Wehrjugendgruppe (pundok sa mga kadeteng sundalo) sa edad 10, ug mi-apil sa NSDAP sa tuig 1925. Gibalhin siya sa Munich, ug niadtong 1929 nahimong lider sa Nationalsozialistischen Deutschen Studentenbund (NSDStB, Nasodnong Liga sa Sosyalistang Aleman nga mga Tinun-an). Niadtong 1931 siya maoy nahimong Reichsjugendführer (lider sa kabatan-onan) sa NSDAP, ug niadtong 1933 nahimong pamuno sa Hitler Jugend ubos sa ranggo nga Gruppenführer. Nahimo siyang sekretaryo sa estado niadtong 1936.
Niadtong 1940, iyang gi-organisar ang dakong ebakwasyon sa 5 ka milyong mga bata gikan sa mga dakbayan nga nahulga sa pamomba sa mga Alyado. Sa ulahing bahin usab niadtong tuiga, mi-apil siya sa kasundalohan, ug gidestino sa Pransiya, diin siya gihatagan og Puthaw nga Krus. Iyang gibuhian ang pagmando sa Hitler Jugend ngadto kang Artur Axmann, apan nadawat niya ang posisyon isip gobernador sa Reichsgau Vienna, usa ka posisyon diin siya magpabilin hangtod sa pagkatapos sa gubat. Sa wala pa matapos ang gubat, si von Schirach ang responsable sa pagpadala sa mga hudiyo gikan sa Vienna ngadto sa mga kota sa konsentrasyon didto sa Poland. Hapit 185,000 ka mga Hudiyo ang nabalhin.
Mi-surrender si Schirach niadtong 1945, ug siya usa sa mga opisyales nga na-apil sa mga husay sa Nuremberg. Sa husay, si Schirach maoy usa sa duha ka tawo nga misaway kang Hitler (ang usa mao si Albert Speer). Siya miingon nga wala siya'y nahibaloan sa mga kota sa eksterminasyon. Mihatag usab siya'g mga ebidensya nga miprotesta siya kang Martin Bormann bahin sa dili-tawhanong pagdala sa mga Hudiyo. Apan siya gihukmang sad-an niadtong Oktubre 1, [[1946, sa mga "Krimen batok sa katawhan". Siya gisentensyahan ug 20 ka tuig isip binilanggo sa Bilanggoan sa Spandau.
Niadtong Hulyo 20, 1949, gibuwagan siya sa iyang asawa, samtang naa siya sa bilanggoan.
Gibuhian siya niadtong Septiyembre 20, 1966, ug miretiro sa hilom didto sa habagatang ALemanya. Iyang gimantala ang iyang mga memoirs, ang Ich glaubte an Hitler ("Mitoo ako kang Hitler"), niadtong 1974 ug namatay sa Kröv.


text:
Ang pagkakabig mao ang tumong sa tanang pagkat-on ug pagtudlo sa ebanghelyo. Ang pagkakabig dili mahitabo sa usa lang ka higayon. Kini usa ka tibuok kinabuhi nga tinguha nga mahimong mas mahisama sa Manluluwas.
Niining miaging summer usa ka mubo nga artikulo nga akong gisulat makita sa Liahona ug Ensign. Ang akong anak mi-email nako nag-ingon, “Pa, tingali makasulti ka nako kanus-a mogawas ang artikulo.” Mitubag ako, “Ako lang gisulayan kon mobasa ba gayud kamo sa mga magasin sa Simbahan.” Mitubag siya nga nagpasabut nga ang iyang 10 anyos nga anak babaye “nakapasar sa pagsulay. Gikuha niya ang Ensign gikan sa mailbox, misulod sa balay, ug mibasa niini. Dayon miadto siya sa among kwarto ug mipakita kanamo sa imong artikulo.”
Ang akong apo nga babaye mibasa sa Ensign tungod kay gusto niya nga makat-on. Mibuhat siya sa iyang kaugalingon pinaagi sa paggamit sa iyang kabubut-on. Ang Unang Kapangulohan bag-ohay lang miaprobar og bag-ong kapanguhaan sa pagkat-on alang sa kabatan-onan nga mosuporta sa ilang tiunay nga tinguha sa pagkat-on, pagsunod, ug pagpakigbahin sa ebanghelyo. Ang bag-ong mga kapanguhaan anaa na karon sa online para mabasa. Inig ka Enero sugdan na nato ang paggamit sa mga klase.
Sa pagtudlo sa Manluluwas, ang kabubut-on sa tigkat-on labing importante. Gipakita Niya kanato dili lang unsa ang itudlo apan usab unsaon sa pagtudlo. Iyang gipunting ang mga panginahanglan sa tigkat-on. Mitabang Siya sa mga indibidwal nga makakaplag sa kamatuoran sa ilang kaugalingon.1 Maminaw Siya kanunay sa ilang mga pangutana.2
Kining bag-ong mga kapanguhaan sa pagkat-on makatabang natong tanan nga makat-on ug makatudlo pinaagi sa pamaagi sa Manluluwas diha sa atong panimalay ug sa mga klasehanan.3 Kon buhaton nato, nagtubag kita sa Iyang imbitasyon sa “umanhi ka ug sumunod kanako,”4 sama sa gitudlo ni Elder Robert D. Hales. Samtang gihimo pa kining bag-ong mga kapanguhaan sa pagkat-on, akong nakita ang mga lider ug mga magtutudlo sa mga auxiliary ug seminary nga nakigtambag uban sa mga ginikanan aron ilang matubag ang mga panginahanglan sa mga tigkat-on. Akong nakita ang batan-ong mga babaye sa ilang mga klase, batan-ong mga lalaki sa ilang mga korum sa Aaronic Priesthood, ug ang kabatan-onan sa Sunday School nakat-on sa paggamit sa ilang kabubut-on ug mobuhat alang sa ilang kaugalingon.
Usa ka magtutudlo sa kabatan-on sa Sunday School naglibug unsaon pagtabang ang duha ka autistic nga batan-ong mga lalaki sa paggamit sa ilang kabubut-on ug pagbuhat alang sa ilang kaugalingon. Sa dihang gidapit niya ang mga sakop sa klase sa pagpakigbahin sa unsay ilang nakat-unan, nabalaka siya nga ang duha ka batan-ong lalaki basin mobalibad sa iyang pagdapit. Apan wala sila mobalibad. Ang usa mibarug sa pagtudlo unsa ang iyang nakat-unan ug dayon midapit sa iyang autistic nga klasmeyt sa pagtabang kaniya. Sa dihang nagkalisud ang nag-una, ang iyang klasmeyt mitupad ug mihunghong kaniya aron mobati siya nga nagmalampuson. Silang duha nagtinudloay nianang adlawa. Ilang gitudlo kon unsa ang gitudlo sa Manluluwas, apan gitudlo usab nila giunsa pagtudlo sa Manluluwas. Kon magtudlo ang Manluluwas, mibuhat Siya tungod sa gugma alang sa tawo nga Iyang gitudloan, sama sa gibuhat niining klasmeyt ngadto sa iyang higala.5
Kon kita makat-on ug magtudlo sa Iyang pulong sa Iyang paagi, atong gidawat ang Iyang pagdapit nga “umanhi ka ug sumunod kanako.” Mosunod kita Kaniya usa ka lakang sa matag higayon. Sa matag lakang, nagkaduol kita sa Manluluwas. Mausab kita. Ang Ginoo nasayud nga ang espiritwal nga pagtubo dili mahitabo dihadiha dayon. Moabut kini sa hinayhinay. Sa matag higayon nga modawat kita sa Iyang pagdapit ug mopili nga mosunod Kaniya, nag-uswag kita diha sa dalan padulong sa hingpit nga pagkakabig.
Ang pagkakabig mao ang tumong sa tanang pagkat-on ug pagtudlo sa ebanghelyo. Ang pagkakabig dili mahitabo sa usa lang ka higayon. Kini usa ka tibuok kinabuhi nga tinguha nga mahimong mas mahisama sa Manluluwas. Si Elder Dallin H. Oaks mipahinumdom kanato nga “ang pagkasayud” dili igo. “Aron mahimong ‘kinabig’ … nagkinahanglan kanato sa pagbuhat ug sa pagkahimo.”6 Mao nga ang pagkat-on alang sa pagkakabig usa ka nagpadayong proseso sa pagkat-on, pagbuhat, ug pagkahimo. Labot pa, ang pagtudlo alang sa pagkakabig nagkinahanglan og mahinungdanong doktrina, mga pagdapit sa pagbuhat, ug gisaad nga mga panalangin.7 Kon magtudlo kita ug tinuod nga doktrina, nagtabang kita sa tigkat-on nga masayud. Kon modapit kita sa uban sa paglihok, mitabang kita kanila sa pagbuhat o pagsunod sa doktrina. Ug kon moabot ang mga panalangin nga gisaad sa Ginoo, mausab kita. Sama ni Alma, mahimo kitang bag-ong mga binuhat.8
Ang bag-o nga mga kapanguhaan sa pagkat-on alang sa mga kabatan-onan adunay usa ka importanteng tumong: pagtabang sa mga kabatan-onan nga makabig ngadto sa ebanghelyo ni Jesukristo. Bag-o ko lang nakita ang usa ka batan-ong lalaki sa klase sa Sunday School sa kabatan-onan nga nakat-on sa kamatuoran sa iyang kaugalingon. Sa dihang nakamatikud ako nga naglisud siya paghunahuna og usa ka kasinatian gikan sa iya mismong kinabuhi kabahin sa Pag-ula, nangutana ako kaniya kon mibati na ba siya og kapasayloan. Mitubag siya: “Oo, sama niadtong panahon nga gisumbag nako ang usa ka lalaki samtang nagdula kami og soccer. Lain ang akong gibati niadto. Naghunahuna ko unsay angayang buhaton aron maarang-arang ang akong gibati. Mao nga miadto ko sa ilang balay ug nangayo og pasaylo kaniya, apan nasayud ko nga naa pa koy angay nga buhaton, mao nga nag-ampo ko, ug dayon akong gibati nga ang Langitnong Amahan mipasaylo usab kanako. Mao kini ang Pag-ula alang kanako.”
Sa iyang pagpakigbahin niini nga kasinatian nianang adlawa, mibasa siya sa Juan 3:16—“Kay gihigugma gayud sa Dios ang kalibutan nga tungod niana gihatag niya ang iyang bugtong Anak”—ug dayon mipamatuod sa gahum sa Pag-ula. Kini nga doktrina dili na usa lang ka tulukibon nga ideya alang ning batan-ong lalaki. Nahimo kining usa ka bahin sa iyang kinabuhi tungod kay nangutana siyag kaugalingon niyang pangutana ug migamit sa iyang kabubut-on sa pagbuhat.9
Kining batan-ong lalaki nahimong mas kinabig, ug ingon man ang iyang mga klasmeyt. Nag-pokus sila sa mahinungdanong doktrina pinaagi sa pagtuon sa mga kasulatan. Ilang gitumbok kadtong sagradong mga pulong ngadto sa ilang kinabuhi ug dayon mipamatuod sa mga panalangin nga miabot kanila isip resulta sa pagsunod sa doktrina. Kon magtudlo kita sa ebanghelyo ni Jesukristo, mo-focus kita sa mga kasulatan ug sa mga pulong sa modernong mga propeta. Mosalig kita sa sagradong mga teksto sa paglig-on sa hugot nga pagtuo, pagpalambo og mga pagpamatuod, ug sa pagtabang sa tanan nga makabig sa hingpit. Ang bag-ong kapanguhaan sa pagkat-on alang sa kabatan-onan motabang sa tanan nga mogamit niini sa pagsabut ug pagsunod sa pulong sa Dios.
Samtang nagtudlo sa mga Santos sa Costa Rica, akong gipakita ang manwal nga Pagtudlo, Walay Labaw Ka Mahinungdanon Nga Tawag ug nangutana, “Nan kinsa man kaninyo ang aduna niini nga manwal?” Halos tanan miisa sa kamot. Nagpahiyom, miingon ko, “Ug sigurado ko nga gibasa ninyo kini matag adlaw.” Sa akong kahingangha, usa ka sister sa atubangan miisa sa iyang kamot, nagpasabut nga nagbasa siya niini kada adlaw. Ako siyang gipaduol sa podium ug gipasulti. Mitubag siya, “Mobasa ko sa Basahon ni Mormon kada buntag. Dayon mobasa ko sa Pagtudlo, Walay Labaw Ka Mahinungdanon Nga Tawag aron akong matudloan ang akong mga anak sa akong bag-o nga nakat-onan sa pinakamaayong paagi.”
Gusto niyang makat-on ug matudlo ang Iyang pulong sa Iyang paagi, mao nga gitun-an niya ang Iyang Pulong sa kasulatan ug dayon gitun-an unsaon pagtudlo sa Iyang pulong aron makabig ang iyang mga anak. Ang iyang sumbanan sa pagkat-on ug pagtudlo sa ebanghelyo wala mahitabo dihadiha dayon. Mihimo siya og desisyon nga mobuhat og usa ka butang. Ug sa padayon niya og buhat sa unsay nasayran niya nga angay buhaton, mas gilig-on siya sa Ginoo nga molakaw diha sa Iyang dalan.
Usahay ang dalan ngadto sa pagkakabig mahimong taas ug lisud. Ang akong bayaw nga lalaki dili kaayo aktibo sa Simbahan sulod na sa 50 ka tuig. Kon wala siya moabot og 60 wala siya mosugod sa pagdawat sa pagdapit sa Manluluwas nga mobalik. Daghan ang mitabang kaniya aron mahibalik. Usa ka home teacher mipadala kaniya og postcard matag bulan sulod sa 22 ka tuig. Apan kinahanglang mohukom siya nga gusto niyang mobalik. Kinahanglang gamiton niya ang iyang kabubut-on. Kinahanglang mohimo siya sa unang lakang—ug dayon laing lakang ug lain na usab. Karon siya ug ang iyang asawa nabugkos na, ug nagserbisyo siya sa bishopric.
Bag-ohay lang gipakita namo siya sa mga video nga giandam sa pagtabang sa mga lider ug magtutudlo nga mapatuman ang bag-ong mga kapanguhaan sa pagkat-on. Human matan-aw ang mga video, ang akong bayaw misandig sa lingkuranan ug miingon, “Siguro kon nakabaton ko niana sa batan-on pa ako, dili siguro ko mahisalaag.”
Pipila ka semana ang milabay nakahimamat ako og batan-ong lalaki nga nagkalisud. Nangutana ko kon miyembro ba siya sa Simbahan. Miingon siya nga dili siya motuo og Dios apan sa sayong bahin sa iyang kinabuhi nahibalo siya sa Simbahan. Sa dihang gisultihan ko siya kabahin sa akong calling sa Sunday School ug nga mamulong ako sa kinatibuk-ang komperensya, miingon siya, “Sige, kon mamulong ka, motan-aw ko niana nga sesyon.” Hinaut nga nagtan-aw siya karon. Nasayud ko nga kon nagtan-aw siya, aduna siyay makat-unan. Kini nga Conference Center usa ka talagsaong lugar sa pagkat-on ug pagtudlo sa pagkakabig.
Kon atong sundon ang mga baruganan nga gitudlo niadtong atong gipaluyohan isip mga propeta, manalagna, ug tigpadayag, makat-on kita diha sa paagi sa Manluluwas.10 Mihimo kita og usa ka lakang paduol Kaniya. Sa pagtapos niini nga komperensya, dapiton ko ang tanan nga makadungog kanako sa paghimo niana nga lakang. Sama sa mga Nephite sa karaan, makabalik kita ngadto sa atong “mga panimalay, ug palandonga kini nga mga butang nga … [gi] ingon, ug pangayoa sa Amahan, sa ngalan ni [Kristo], aron [kita] makasabot.”11
Gusto nato nga ang kabatan-onan makasabut. Gusto nato sila nga makat-on, magtudlo, ug magsunod sa ebanghelyo ni Jesukristo matag adlaw. Kini ang gusto sa Ginoo alang sa tanan Niyang mga anak. Bata ka man, batan-on, o hamtong, dapiton ko ikaw sa pag-anhi ug pagsunod Kaniya. Sa matag lakang nga atong himoon, mopamatuod ako nga ang Ginoo molig-on kanato. Motabang Siya kanato sa padayon natong paglakang. Dayon kon may mga babag nga motunga, mopadayon kita. Kon may mga pagduhaduha nga moabot, mopadayon kita. Dili gayud kita mobalik. Dili gayud kita magpahilayo.
Mopamatuod ako nga ang Dios Amahan ug ang Iyang Anak, si Jesukristo, buhi. Mopamatuod ako nga ang Manluluwas padayon nga nagtawag kanato sama sa Iyang gibuhat sa nanglabayng panahon sa pagduol ngadto Kaniya: Kitang tanan mahimong modawat sa Iyang pagdapit. Kitang tanan mahimong makat-on, magtudlo, ug magsunod sa Iyang pulong sa Iyang paagi pinaagi sa paghimo og usa ka lakang paduol sa Manluluwas. Sa atong pagbuhat niini, tinuod gayud kita nga makabig. Sa pangalan ni Jesukristo, amen.
Show References
-
1. Tan-awa sa Juan 3:1–7. Niini nga hugpong sa pulong ang Manluluwas mitubag sa pangutana ni Nicodemus. Mitudlo Siya sumala sa panginahanglan ni Nicodemus. Gitugotan niya si Nicodemus sa paggamit sa iyang kabubut-on aron makat-on. Mitabang Siya kang Nicodemus nga makakaplag sa tubag alang sa iyang kaugalingon.
-
2. Tan-awa sa Juan 3:4; Joseph Smith—Kasaysayan 1:18.
-
3. Tan-awa sa “Teaching the Gospel in the Savior’s Way,” lds.org/youth/learn/guidebook/teaching.
-
4. Tan-awa sa Lucas 18:18–22.
-
5. Tan-awa sa 1 Juan 4:19.
-
6. Dallin H. Oaks, “The Challenge to Become,” Liahona, Ene. 2001, 41: “Sa pagpamatuod mao ang pagkahibalo ug sa pagpahayag. Ang ebanghelyo naghagit nato nga ‘makabig,’ nga nagkinahanglan nga kita mobuhat ug magmahimo. Kon si bisan kinsa kanato nagsalig lamang sa atong kahibalo ug pagpamatuod sa ebanghelyo, anaa kita sa samang posisyon sa mga bulahan apan dili pa hingpit nga nakabig nga mga Apostoles kinsa gihagit ni Jesus nga mahimong ‘kinabig.’ Kitang tanan adunay nailhang tawo nga may lig-ong pagpamatuod apan wala mogamit niini aron mahimong kinabig.”
-
7. Tan-awa sa Abraham 2:11.
-
8. Tan-awa sa Mosiah 27:24–26; 2 Mga Taga-Corinto 5:17.
-
9. Tan-awa sa David A. Bednar, “Magtukaw uban sa Bug-os nga Pagkamapadayunon,” Liahona, Mayo 2010, 43: “Kamo ba ug ako nagtabang sa atong mga anak nga mahimong mga tinugyanan kinsa naglihok ug nagsiksik og pagtulun-an pinaagi sa pagtuon ug pinaagi sa hugot nga pagtuo, o nabansay ba nato ang atong mga anak sa paghulat nga pagatudloan ug pagapalihukon? Kita ba isip mga ginikanan una sa tanan naghatag sa atong mga anak sa katugbang sa espirituhanon nga isda nga kan-on, o kita ba sa kanunay nagtabang kanila sa paglihok, sa pagkat-on alang sa ilang mga kaugalingon, ug sa pagbarug nga lig-on ug dili matarug? Nagtabang ba kita sa atong mga anak sa matinguhaon nga pag-apil sa pagpangayo, pagpangita, ug pagtuktok?”
-
10. Tan-awa sa Dennis B. Neuenschwander, “Living Prophets, Seers, and Revelators,” Liahona, Ene. 2001, 49–51.
-
11. 3 Nephi 17:3.


text:
Tag Archives: utod
Pamilya incorporated, nagaluntad sa City Council sang Iloilo.
Pamilya incorporated, nagaluntad sa City Council sang Iloilo. Base sa dokumento, ginbutang ni Councilor Jay Trenas ang iya iloy nga si Dr. Christine Trenas bilang legislative liaison officer 5 nga may sweldo 923.56 pesos kada adlaw kag ang iya utod nga si Amanda Maria Solidad trenas bilang legislative liaison officer 4 nga may sweldo 726.89 pesos kada adlaw. Samtang ginhire man ni Councilor Peniaredondo ang iya
SUSPEK SA PAGPANGLABU SA CALINOG, NAGSUNGKA SA KAPULISAN.
gilayon man nga nagsungka sa calinog pnp si raymund valentin, 31-anyos, sang mt. carmel subdivision, barangay libot, calinog, iloilo matapos nga iya malabu si larry castor, sang sitio patag, barangay cahigon, calinog iloilo kahapon sang hapon. ginpahayag ni spo1 elmer sanchez sang calinog pnp nga nagasakay sa motor si raymund upod ang iya magulang nga si celso valentin gikan sa barangay supanga sa duluna
CONGRESSMAN JERRY TRENAS, LUBOS ANG KASUBO SA PAGTALIWAN SANG IYA UTOD NGA SI FRANCIS TRENAS.
lubos ang kasubo ni congressman jerry trenas sa pagtaliwan kahapon sang iya utod nga si francis trenas.// suno sa kongresista nga masubo sa iya ang pagtaliwan sang iya manghod bangud tuman sini ka lapit sa iya kag daku ang nabulig sa iya political career.// nahibaluan nga nagtaliwan si francis trenas bangud sa madugay na nga balatian nga pancreatic cancer.// si mr. francis trenas ang amay sang councilora
PRINCIPAL NGA GINREKLAMO NAGTUYO MANGHIMULOS ESTUDYANTE, GINKASUHAN NA.
AKLAN-ginpasaka na ang kaso nga 2 ka counts sang acts of lasciviousness batok sa principal nga nag-uba kag nagtuyo nga maghimulos sa 14 anyos nga estudyante sa banwa sang numancia, aklan. nagapabilin naman sa ospital agud makalikaw nga arestuhon ang suspect nga si medicel “jean” sarillo, 54 anyos kag principal sang isa ka high school sa numancia. una diri, ginreklamo ini sang pamilya sang 14 anyos ng
LALAKI NGA GINTUYO PATYON SANG KAUTURAN SANG IYA KARELASYON NGA BABAYE, NAKALUWAS; ISA SA MGA SUSPEK NAPATAY SANG MAGBATU SA MGA PULIS.
padayon nga ginabulong sa ospital ang isa ka lalaki nga gintuyo isummary execute sang mga utod sang karelasyon sini sa banwa sang leganes, iloilo. apat ka pilas ang naaangkon ni efren paredes, may asawa sang brgy carimayor, leganes sang ginluthang nanday ivan kag harold naquita kag patrick palermo. una nga ginsakay sang tatlo sa motor nagikan sa leganes si paredes apang paglambot sa zarraga, ini ang ginlu
SUSPEK SA TUYO NGA PAGPATAY SA RADIO BLOCKTIMER, NADAKPAN.
makaligad ang masobra duha ka bulan nga pagpanago sa kapulisan, natigayon na gid man nga madakpan sang mga katapo sang specialoperations group sang icpo ang isa sa mga suspek nga nagtuyo magpatay sa blocktimer nga si capid gabio.// nadakpan sang sog sa pagpanguna ni supt. noel lamsis si rodel almoete sa balay sang utod sini sa zone 3 barangay san juan, molo matapos may naghatag sang impormasyon sa mga otor


text:
Tuesday, May 4, 2010
CHICKEN HALANG-HALANG
15 comments:
This comment has been removed by the author.ReplyDelete
Mao pa ni ang pinakaunang binisaya nga recipe nga akong nabasa sukad. ganahan ko sa imong mga luto Ige. magmalampuson ang imong blog.ReplyDelete
Daghan salamat ige. Maayo kaau nga pagka explain nga recipe.ReplyDelete
payter kaayo bai!ReplyDelete
hahhaha salamat keu sa pagpost ani.... dako keu na tabang para sa ako!~ReplyDelete
Padayon pa pagtabang sa uban!~
wow maau kay nakita ko ani.... thank u kaau sa post.... try nako luto karon na dayon hahahahaha... nag una una nakog pangumpra nia kulang akong dahug ug luy-a ok ra ba dagay ni ? na hala try... kong makalayat payrrrr ^_^ hope lami ni ron pagkalutua.. iyawat malipay ang bana hahahahahhaReplyDelete
mao ni ang akong gipangita na recipe. simple na bisaya nga halang-halang na manok. wala na daghan arte pa. try na nq ni ug luto ron.. payts kaau bai. daghang salamat!ReplyDelete
nalingaw kau ko sa instruction sa pagluto. Mao jud ni ako giluto karon..wala lang luy-a pero payts ra. thank you :)ReplyDelete
Gigutom ko dayon!ReplyDelete
chada kay bisaya imung description kasabot gyud dayun mi ... TNX! :DReplyDelete
salamat sa imong recipe nalipay ko nga nakakita ani. lahi ra jud ang lutong bisdak :-DReplyDelete
Pwedi ni sya mahimo ug appetizer noh ?ReplyDelete
thanks dire do nag luto me gahapon ani hahaReplyDelete
Thanks ! Sa pag share! Dugaya na kau nako gapangita ani na ingredients Naa ra diay diri na blog....last nako kaon gamay pa ko bisaya pa jud manok gigamit! Lamia lagi! ..kanang halanghalang nga naay lubi! Luod man..kini Kay lami Dili sumo!ReplyDelete


text:
Gabok na kaayo
Way suga! Daghan ang nabalaka ning maong taytayan nga nag dugtong sa duha ka barangay sa siyudad sa Talisay nga gitawag sitio Sawsawan, Brgy. San Roque ug Brgy Salvador. Ginama lang sa kahoy ang mga dapat ug nilanat na kini sa dugay nang panahon busa angayan na unta og pagtagad sa mga opisyales sa barangay ug sa siyudad. Sa maong kahimtang sa taytayan gikabalak-an sa kinabag-an motoristang mutadlas nga mao na hinoon kini magdapit sa disgrasya labina kadtong mga batang estudyante nga maglakaw lang nga mo eskuwela ug kadtong mag sakay’g trisikad. Dugang suliran way suga ang palibot nga bahin panahon sa kagabhion kuyaw ug mabuwasot gawas nga dunay lungag mag uyog uyog na sab kini kung agian sa mga sakyanan. (Alan Tangcawan)


text:
Sama sa nagdilaab nga kalayo nga mousab sa puthaw ngadto sa asero, kon magpabilin kita nga matinud-anon atol sa lisud nga pagsulay sa atong hugot nga pagtuo, kita mahapsay ug malig-on sa espirituhanong paagi.
Napulo ka tuig ang milabay samtang ang akong asawa, si Kathy, ug ako nagpuyo sa São Paulo, Brazil, si Presidente David Marriott ang nagdumala sa Brazil São Paulo Interlagos Mission. Siya ug ang iyang asawa, si Neill, ug ilang mga anak nga sila si Will, Wesley, ug Trace nagpuyo duol kanamo. Sila mibiya sa ilang panimalay, negosyo, ug daghan sa ilang pamilya sa pagsanong sa tawag sa propeta sa pagserbisyo og misyon.
Si Presidente Marriott mitawag kanako usa ka hapon niana. Ang ilang bililhon, matarung nga 21 anyos nga anak nga babaye, si Georgia, usa ka senior sa pagtukar og violin sa Indiana University, nabanggaan og trak samtang nagbisiklita sa iyang pagpauli gikan sa usa ka miting sa Simbahan. Sa unang taho, si Georgia maayo ra. Paglabay sa mga oras migrabe ang iyang kondisyon.
Ang pamilya ug mga higala nagpuasa ug nag-ampo og milagro alang kang Georgia. Ang iyang inahan mibiyahe tibuok gabii gikan sa Brazil. Sa pag-abot sa Indiana pagkasunod adlaw, gisugat siya sa iyang mas magulang nga anak, kinsa naghilak nga mipasabut nga diha sila sa kiliran ni Georgia sa dihang mitaliwan kini.
Nagtan-aw ko sa pamilyang Marriott atol niini nga kasinatian ug sa misunod nga mga katuigan. Mibakho sila, nag-ampo sila, naghisgut sila kang Georgia, mibati sila og tumang kasakit ug kaguol, apan ang ilang hugot nga pagtuo wala matandog. Kaganinang sesyon sa buntag, nakadungog kita og susamang pagtuo sa matahum nga kinabuhi sa mga pamilyang Bowen Wilberger.1
Ang gasa sa hugot nga pagtuo usa ka dili mapalit nga espirituhanong tuga. “Ang kinabuhing dayon mao kini,” si Jesus nag-ampo, “ang ilang pagpakaila kanimo nga mao ang bugtong tinuod nga Dios, ug kang Jesukristo, nga imong pinadala.”2
Ang atong hugot nga pagtuo nakasentro sa Dios, nga atong Amahan ug sa Iyang Anak, si Jesukristo, ang atong Manluluwas ug Manunubos. Gilig-on kini sa atong kahibalo nga ang kahingpitan sa ebanghelyo gipahiuli na sa yuta, nga ang Basahon ni Mormon pulong sa Dios, ug nga ang mga propeta ug mga apostoles karon naghupot sa mga yawe sa priesthood. Atong gimanggad ang atong hugot nga pagtuo, naningkamot nga malig-on kini, nag-ampo og dugang pang hugot nga pagtuo, ug mobuhat kutob sa mahimo sa pagpanalipod niini.
Si Apostol Pedro miila og usa ka butang nga iyang gitawag og “pagsulay sa inyong hugot nga pagtuo.”3 Nasinati niya kini. Hinumdumi ang mga pulong ni Jesus:
“Simon, … gipangayo kamo ni Satanas, sa pagbaton kaninyo aron iya kamong alig-igon ingon sa trigo:
“Apan nangamuyo ako alang kanimo, nga unta dili makabsan ang imong pagsalig.”4
Si Pedro sa wala madugay midasig sa uban: “Ayaw kamo paghikurat,” siya miingon, “sa magasilaob nga kalisdanan nga magaabut sa pagsulay kaninyo, nga kaha pagaingnon ninyo nga usa ka talagsaong butang ang nahitabo kaninyo.”5
Kining nagdilaab nga mga pagsulay gituyo aron mas malig-on kamo, apan kini malagmit makaluya o gani makawagtang sa inyong pagsalig sa Anak sa Dios ug makahuyang sa inyong tinguha sa pagtuman sa inyong mga saad Kaniya. Kini nga mga pagsulay kasagaran nagtakuban, mahimong lisud mailhan. Magsugod sila diha sa atong mga kahuyang, mga kakulangan, sa atong pagkatalandugon, o sa mga butang nga importante kanato. Ang tinuod apan madala ra nga pagsulay sa usa ka tawo mahimong lisud alang sa uban.
Unsaon ninyo sa pagpabilin nga “makanunayon ug dili matarug”6 kon sulayan ang hugot nga pagtuo? Isubsob ninyo ang inyong kaugalingon sa mga butang nga nakatabang sa paglig-on sa pagtuo: ipakita ninyo ang inyong hugot nga pagtuo kang Kristo, mag-ampo kamo, mamalandong sa kasulatan, maghinulsol, magsunod sa mga sugo, ug moserbisyo sa uban.
Kon mag-atubang og pagsulay sa hugot nga pagtuo—bisan unsay inyong buhaton, ayaw pagpalayo sa Simbahan! Ang pagpalayo gikan sa gingharian sa Dios kon may pagsulay sa hugot nga pagtuo sama ra sa pagbiya sa luwas nga lawak taguanan dihang nagkaduol na ang buhawi.
Si Apostol Pablo miingon, “Kamo karon dili na mga langyaw ug mga dumuloong, kondili mga katagilungsod sa mga balaan ug mga sakop sa panimalay sa Dios.”7 Dinhi sa balaang dapit sa Simbahan, atong mapanalipdan ang atong hugot nga pagtuo. Makigtigum sa uban nga nagatuo, kita mag-ampo ug mangitag tubag sa atong mga pag-ampo, magsimba pinaagi sa musika, mopakigbahin og pagpamatuod sa Manluluwas, mag-inalagaray, ug mobati sa Espiritu sa Ginoo. Moambit kita sa sakrament, modawat sa mga panalangin sa priesthood, ug motambong sa templo. Mipahayag ang Ginoo, “Diha sa mga ordinansa … , ang gahum sa pagkadiosnon gipakita.”8 Kon nag-atubang mo og pagsulay sa hugot nga pagtuo, pabilin diha sa kasigurohan sa panimalay sa Dios. Kanunay nga may luna alang kaninyo dinhi. Walay pagsulay nga sobra kadako nga dili nato mabuntog nga magtinabangay.9
Si Presidente Thomas S. Monson miingon: “Ang moral nga sumbanan sa katilingban [dali kaayong nausab]. Ang mga kinaiya … nga kaniadto … gikonsiderar nga dili angayan ug imoral sa pagkakaron … gitan-aw na … sa kadaghanan gayud nga madawat ra.”10
Adunay daghang single adult sa Simbahan nga dili na kaayo mga batan-on. Samtang ang ilang kinabuhi karon lahi na kay sa ilang gilauman, sila nagsunod sa balaod sa kaputli.11 Kana mahimong pagsulay sa ilang hugot nga pagtuo. Akong ipahayag ang akong dakong pagtahud ug pagdayeg niini nga mga disipulo ni Kristo.
“Ang Dios misugo nga ang sagrado nga mga gahum sa paglalang pagagamiton lamang tali sa lalaki ug babaye, kinsa legal nga naminyo isip bana ug asawa.”12 Diha sa Bag-ong Tugon ang Manluluwas mipataas sa moral nga sumbanan sa Iyang mga sumusunod sa dihang Siya mipahayag, “Bisan kadtong magatan-aw’g babaye uban sa pagkaibog kaniya, nakapanapaw na kaniya diha sa sulod sa iyang kaugalingong kasingkasing.”13 Mitudlo Siya kanato sa dili pagpanghimaraut sa uban, apan Siya walay kahadlok nga direktang mosulti: “Lumakaw ka,” Siya miingon, “ug ayaw na pagpakasala.”14
Ang among pamilya adunay higala. Nakaila siguro kamo og tawo nga sama niya, o basin kamo sama kaniya. Kanunayng matinud-anon, malipayong nagserbisyo sa Simbahan, dinayeg sa trabaho, gipangga sa iyang pamilya, ug samtang naglaum og kaminyoon ug mga anak, siya dalaga pa. “Nakahukom ko,” miingon siya, “nga ibutang ang akong … pagsalig kang Jesukristo. Ang kanunay nga pag-adto sa templo nakatabang nga makahimo ko sa mahangturon nakong tumong. Nagpahinumdom ni nako nga wala ako mag-inusara. May pagtuo ako … nga walay … panalangin nga ihikaw … samtang ako … magpabiling matinud-anon sa akong mga pakigsaad, lakip ang balaod sa kaputli.”15
Laing higala miserbisyo og dungganon nga misyon, gisundan og tinud-anay nga pag-eskwela. Naglaum siya nga makaangkon og pamilya. Ang iyang pagsulay sa hugot nga pagtuo: ang maibog sa sama nga sekso. Bag-ohay lang siyang misulat kanako: “Gisaaran ko sa akong patriarchal nga panalangin nga makaangkon ko’g akong kaugalingong pamilya sa umaabut. Mahitabo man kini niining kinabuhia o sa sunod, ako wala masayud. Apan ang akong nahibaloan mao nga dili ko mobuhat og bisan unsa nga makapawala sa mga panalangin nga gisaad sa Dios ngari kanako ug sa umaabut nakong kaliwatan. … Ang pagsunod [sa balaod sa kaputli] usa ka hagit, apan wala ba kita moanhi sa yuta sa pagsagubang sa mga hagit ug pagpakita sa Dios sa atong gugma ug respeto Kaniya pinaagi sa pagsunod sa Iyang mga sugo? Napanalanginan ko og maayong lawas, ebanghelyo, mahigugmaong pamilya, ug matinuorong mga higala. Mapasalamaton ko sa daghan nakong panalangin.”16
Moprotesta ang kalibutan, nganong mangayo pa mo og daghan? Ang Ginoo mitubag:
“Kay ang akong hunahuna dili mao ang inyong mga hunahuna, ni ang inyong mga dalan akong mga dalan.
“Maingon nga ang mga langit hataas kay sa yuta, mao man ang akong mga dalan labi pang hataas kay sa inyong mga dalan ug ang akong mga hunahuna kay sa inyong mga hunahuna.”17
Kining duha ka sumusunod ni Kristo ug ang napulo ka liboan nga sama kanila mibati sa gisaad sa Manluluwas: “Kaninyo ibilin ko ang kalinaw, kaninyo ihatag ko ang akong kalinaw: hatagan ko kamo niini dili sama sa hinatagan sa kalibutan. Kinahanglan dili magkaguol ang inyong kasingkasing, ni magtalaw.”18
Aniay laing pagsulay. Kanunay adunay pipila kinsa gustong modaut sa Simbahan ug moguba sa hugot nga pagtuo. Karon mogamit sila sa Internet.
Pipila sa mga impormasyon kabahin sa Simbahan, bisan unsa pa ka mahaylohon, dili gayud tinuod. Niadtong 1985, nakahinumdom ko og kauban nga misulod sa akong opisina sa Florida. Siya dunay artikulo sa Time magazine nga giulohan og “Challenging Mormonism’s Roots [Paghagit sa Sinugdanan sa Mormonism].” Naghisgut kini og bag-o lang nadiskubre nga sulat, sinulat kuno ni Martin Harris, nga nagsukwahi sa asoy ni Joseph Smith kabahin sa pagkakaplag sa mga palid sa Basahon ni Mormon.19
Ang akong kauban nangutana kon kining bag-o nga impormasyon makadaut ba sa Mormon nga Simbahan. Ang artikulo naghisgut sa usa ka tawo nga miingon nga mobiya sa Simbahan tungod sa maong dokumento. Wala madugay, gikataho nga ang uban mibiya sa Simbahan.19 Sigurado ako nga kadto pagsulay sa ilang hugot nga pagtuo.
Pipila ka bulan ang milabay, ang mga eksperto nakadiskubre (ug ang palsipikador miangkon) nga ang sulat usa ka pagpangilad. Nakahinumdom ko nga nanghinaot nga kadtong mibiya sa Simbahan tungod niini nga pagpangilad mobalik ra.
Pipila ang magduhaduha sa ilang pagtuo kon makakaplag sila og pamahayag sa usa ka lider sa Simbahan mga dekadang milabay nga daw sukwahi sa atong doktrina. Adunay importanteng baruganan nga nagdumala sa doktrina sa Simbahan. Ang doktrina gitudlo sa tanang 15 ka mga sakop sa Unang Kapangulohan ug Korum sa Napulog Duha. Wala kini gitago sa usa ka walay klaro nga paragraph sa usa ka pakigpulong. Ang tinuod nga mga baruganan kanunay nga gitudlo ug sa kadaghanan. Ang atong doktrina dili lisud pangitaon.
Ang mga lider sa Simbahan matinuoron apan dili perpekto nga mga tawo. Hinumdumi ang mga pulong ni Moroni: “Ayaw ako ipanghimaraut tungod sa akong pagkadili hingpit, ni ang akong amahan … ; apan hinoon pasalamat ngadto sa Dios nga siya mipakita nganha kaninyo sa among pagkadili hingpit, nga kamo unta makakat-on nga magmaalamon labaw pa kay kanamo.”21
Si Joseph Smith miingon, “Wala gayud ako moingon kaninyo nga perpekto ako; apan walay sayop sa mga padayag.”22 Ang milagro sa kamot sa Dios diha sa kasaysayan ug padulngan sa Ang Simbahan ni Jesukristo sa mga Santos sa Ulahing mga Adlaw masabut lamang pinaagi sa espirituhanong pakisayud. Si Presidente Ezra Taft Benson miingon, “Ang matag [tawo] sa kaulahian kinahanglang mosalig sa iyang hugot nga pagtuo, ug dinhi kinahanglang siya mobarug.”23 Ayaw’g katingala kon mahitabo kini kaninyo!
Sa pagkatinuod, ang mga pagsulay malisud. Mahimong anaay kasubo, kalibug, mga gabiing walay tulog, ug mga paghilak. Apan ang atong mga pagsulay dili kinahanglang moresulta sa espiritwal nga kalaglagan. Dili kinahanglang mopalayo kini sa atong mga pakigsaad o sa panimalay sa Dios.
“Hinumdumi, … nga kini diha sa lig-on nga sukaranan sa atong Manunubos kinsa mao si Kristo, ang anak sa Dios, nga kamo kinahanglan gayud motukod sa inyong tukuranan; nga sa panahon nga ang yawa mopadala sa iyang mapintas nga mga hangin, oo, ang iyang mga panâ diha sa alimpulos, oo, sa diha nga ang tanan niya nga ulan nga yelo ug ang iyang mapintas nga unos mohampak diha kaninyo, kini walay gahum ibabaw kaninyo sa pagbitad kaninyo ngadto sa bung-aw sa pagkauyamot ug walay katapusan nga pagkaalaot, tungod sa lig-on nga sukaranan diin kamo natukod nga mao ang tinuod nga tukuranan, usa ka tukuranan diin kon ang mga tawo magtukod dili sila mapukan.”24
Sama sa nagdilaab nga kalayo nga mousab sa puthaw ngadto sa asero, kon magpabilin kita nga matinud-anon atol sa lisud nga pagsulay sa atong hugot nga pagtuo, kita mahapsay ug malig-on sa espirituhanong paagi.
Si Elder D. Todd Christofferson mipasabut sa iyang nakat-unan gikan sa usa ka personal nga pagsulay: “Bisan kon niadto nag-antus ko, sa akong paglantaw og balik karon, mapasalamaton ko nga walay dinaliang sulbad sa akong problema. Ang kamatuoran nga napugos ko sa pagbalik ngadto sa Dios alang sa tabang hapit sa tanang adlaw sulod sa daghang katuigan nagtudlo kanako unsaon sa pag-ampo ug matubag sa mga pag-ampo ug natudloan ako sa makatarunganon kaayong paagi nga makabaton og hugot nga pagtuo sa Dios. Akong nailhan ang akong Manluluwas ug ang akong Langitnong Amahan ug sa paagi nga dili mahimo sa ubang paagi o tingali sa paagi nga mas dugay unta nakong makab-ot. … Nakat-on ko sa pagsalig sa Ginoo sa tibuok nakong kasingkasing. Nakat-on ko nga kauban Siya sa tanang adlaw.”25
Gihulagway ni Pedro kini nga mga kasinatian isip “labi pang bililhon kay sa … bulawan.”26 Si Moroni midugang nga usa ka saksi mosunod “sa pagsulay sa inyong hugot nga pagtuo.”27
Sugdan nako sa pag-istorya kabahin sa pamilyang Marriott. Sa miaging semana si Kathy ug ako miuban kanila sa lubnganan ni Georgia. Napulo ka tuig na ang milabay. Ang pamilya ug mga higala namulong sa gugma ug mga handumanan nila kang Georgia. Adunay puti nga mga helium balloon sa pagsaulog sa kinabuhi ni Georgia. Taliwala sa mga luha, ang inahan ni Georgia namulong kabahin sa napalambong pagtuo ug panabut nga iyang nadawat, ug ang amahan ni Georgia hilum nga misulti kanako sa gisaad nga saksi nga miabut kaniya.
Uban sa hugot nga pagtuo, moabut ang mga pagsulay sa hugot nga pagtuo, nga mas makapalambo niini. Ang makahupay nga pasalig sa Ginoo ngadto kang Propetang Joseph Smith mao gihapon nga saad nga Iyang gihimo kaninyo diha sa pagsulay sa inyong hugot nga pagtuo: “Padayon … , ayaw kahadlok … , kay ang Dios mouban kanimo hangtud sa kahangturan.”28 Niini ako mohatag sa akong balaang pagsaksi sa pangalan ni Jesukristo, amen.
Show References
-
1. Tan-awa sa Shayne M. Bowen, “Because I Live, Ye Shall Live Also,” ug Ann M. Dibb, “Nasayud Ako Niini. Nagpuyo Ako Niini. Nahigugma Ako Niini,” sa Sabadao sa buntag nga sesyon sa Oktubre 2012 nga kinatibuk-ang komperensya.
-
2. Juan 17:3.
-
3. 1 Pedro 1:7.
-
4. Lucas 22:31–32.
-
5. 1 Pedro 4:12; empasis gidugang.
-
6. Alma 1:25.
-
-
-
9. Tan-awa sa Mosiah 18:8–10.
-
10. Thomas S. Monson, “ Barug sa Balaan nga mga Dapit,” Liahona, Nob. 2011, 82.
-
11. Tan-awa sa Ezra Taft Benson, “The Law of Chastity,” New Era, Ene. 1988, 4–7; “The Law of Chastity” sa Brigham Young University 1987–88 Speeches (1988), 1–5, speeches.byu.edu; tan-awa usab sa Mga Baruganan sa Ebanghelyo (2009), 224–32.
-
12. “Ang Pamilya: Usa ka Pamahayag ngadto sa Kalibutan,” Liahona, Nob. 2010, 129.
-
13. Mateo 5:28.
-
14. Juan 8:11.
-
15. Personal correspondence, 2012.
-
16. Personal correspondence, 2012.
-
17. Isaias 55:8–9.
-
18. Juan 14:27.
-
19. Tan-awa sa Richard N. Ostling, “Challenging Mormonism’s Roots,” Time, Mayo 20, 1985, 44.
-
20. Tan-awa sa Gordon B. Hinckley, “Lord, Increase Our Faith,” Ensign, Nob. 1987, 52.
-
21. Mormon 9:31.
-
22. Mga Pagtulun-an sa mga Presidente sa Simbahan: Joseph Smith (2007), 632.
-
23. Ezra Taft Benson, “The Book of Mormon Is the Word of God,” Tambuli, Mayo 1988, 6.
-
24. Helaman 5:12.
-
25. D. Todd Christofferson, “Give Us This Day Our Daily Bread” (Church Educational System fireside, Ene. 9, 2011), lds.org/broadcasts.
-
26. 1 Pedro 1:7; tan-awa usab sa 1 Peter 4:13.
-
27. Ether 12:6.
-
28. Doktrina ug mga Pakigsaad 122:9; Si Presidente George Q. Cannon miingon: “Bisan unsa kalisud ang pagsulay, labihan nga kasubo, kadako sa kasakit, [ang Dios] dili gayud motalikod kanato. wala pa Siya mobuhat niini, ug dili Siya mobuhat niini. Diya Siya makahimo niini. Dili kana Iyang kinaiya. Siya walay kausaban; mao ra kagahapon, mao ra karon, ug Siya mao ra gihapon sa umaabut nga kahangturan. Nakaplagan nato kana nga Dios. Gihimo nato Siya nga higala, pinaagi sa pagsunod sa Iyang Ebanghelyo; ug modapig Siya kanato. Mahimong moagi kita sa nagdilaab nga kalayo; mahimong moagi kita sa halawom nga katubigan; apan dili kita maugdaw ni masanapan. Makalingkawas kita gikan ning tanang pagsulay ug kalisdanan nga mas maayo ug mas lunsay, kon mosalig lamang kita sa atong Dios ug mosunod sa Iyang mga sugo” (“Remarks,” Deseret Evening News, Marso 7, 1891, 4); tan-awa usab sa Jeffrey R. Holland, “Come unto Me,” Ensign, Abr. 1998, 16–23.